text:
2
1
Fayɓe an, miɗo windande on ɗunɗoo fii wota on waɗu junuubu. Kono si goɗɗo aru e waɗude junuubu, haray hiɗen mari Fattantooɗo en moggo Baabaajo on, ɗun ko Iisaa Almasiihu, Feewuɗo on. 2
Ko fii kanko tigi ko o sadaka fii no heɓiren yaafuyee junuubaaji men ɗin,a
hinaa non fii ɗi men ɗin tun, kono ko fii ɗi ɓe aduna on fow.
3 Si en ɗoftike yamirooje makko ɗen, haray hiɗen felliti wonde hiɗen andi mo. 4 Kala on wi'uɗo no andi mo, hara o ɗoftaaki yamirooje makko ɗen, haray ko o fenoowo, goonga on alaa e makko. 5 Kono kala ɗoftiiɗo daaluyee makko on, haray giggol Alla ngol no timmi e makko, ko non andirten hiɗen humondiri e makko. 6 Kala on wi'uɗo no humondiri e makko, haray no haani wuurirde wano *Almasiihu on wuurirnoo non.
7 Yiɓɓe, hinaa yamiroore heyre mi woni windande on, ko yamiroore hinnde, nde heɓunoɗon gila ka fuɗɗoode. Ndee yamiroore hinnde, ko ngol kongol ngol nanuɗon. 8 Kono fow e mun, ko yamiroore heyre mi woni windande on. Haqiiqa mayre on no ɓangi e makko, no ɓangi e mon, ko fii niwre nden no feƴƴude, awa kadi ndaygu haqiiqawu ngun ndaygii toode.
9 On wi'uɗo no ka ndaygu e hoore aɲugol musiɗɗo mun, haray haa jooni himo ka niwre. 10 On mo yiɗi musiɗɗo mun, haray himo ka ndaygu, peggal woo alanaa mo. 11 Kono on aɲuɗo musiɗɗo mun ko ka niwre woni, ko e nder niwre o woni yahude, o andaa ka o woni yaarude, ko fii niwre nden wuminii gite makko ɗen.
12 Miɗo windande on, yo fayɓe, ɓay junuubaaji mon ɗin yaaforaama sabu innde makko nden.
13 Miɗo windande on, yo baabiraaɓe, ɓay on andii on Woodanooɗo gila ka fuɗɗoode.
Miɗo windande on, yo sukaaɓe, ɓay on foolii bonɗo on.
14 Mi windanii on kadi, yo fayɓe, ɓay on andii Baabaajo on.
Mi windanii on kadi, yo baabiraaɓe, ɓay on andii Woodanooɗo on gila ka fuɗɗoode.
Mi windanii on kadi, yo sukaaɓe, ɓay hiɗon tiiɗi, daaluyee Alla on no e mon, awa kadi on foolii bonɗo on.
Fii Aɲugol oo Aduna Ɓoyliiɗo
15 Wota on yiɗu aduna on e ko woni e aduna on kon. On mo yiɗi aduna on, haray giggol Baabaajo on alaa e makko. 16 Ko fii kala ko woni e oo aduna, ɗun ko mbeleeɗe ɓandu e himmangol ko yi'i e mantorgol keyeeji aduna, hinaa e Baabaajo on iwri, kono ko e oo aduna. 17 Awa oo aduna e himmeeji mun ko ko woni feƴƴude, kono on waɗoowo faale Alla on luttay haa poomaa.
Fii Reenagol e Dartotooɓe Almasiihu on ɓen
18 Awa, yo fayɓe, ko saa'i sakkitoro on nii. Wano nanirɗon non, liddotooɗo Almasiihu on aray, e hay fewndo ɗoo toode liddotooɓe Almasiihu on ɗuuɗuɓe arii. Ko nii andirten wonde ko saa'i sakkitoro on nii. 19 Ɓen non ko e men iwi, kono hinaa ɓe men, ko fii si ɓe wonno ɓe men, ɓe luttidayno e men. Kono ɗun ɓanginii wonde ɓe fow wonaa ɓe men.
20 Onon kan, *Seniiɗo on yeɗii on Ruuhu mun on, ko ɗun waɗi si on fow hiɗon mari andal. 21 Mi windiranaali on wa si tawii on andaa goonga on, kono ko ɓay hiɗon andi, e hiɗon andi kadi wonde fenaande woo iwataa e goonga. 22 Ko hombo non woni on fenoowo, si hinaa on yedduɗo wonde Iisaa ko Almasiihu? On ko liddotooɗo Almasiihu on, yedduɗo Baabaajo on e Ɓiɗɗo on. 23 Awa kala yedduɗo Ɓiɗɗo on heɓaali Baabaajo on, kala qirritiiɗo Ɓiɗɗo on, haray heɓii Baabaajo on.
24 Onon non, ko nanuɗon kon gila ka fuɗɗoode no haani wonude ka ɓerɗe mon. Si tawii ko nanuɗon kon gila ka fuɗɗoode wonii ka ɓerɗe mon, haray onon kadi on humondirii e Ɓiɗɗo on e Baabaajo on. 25 Awa e hino fodaari ndi o waɗani en ndin: ko *ngurndan poomayankejan ɗan.
26 Mi windiranii on ɗun e telen-ma wonɓe ɗaynude on ɓen. 27 Ko fii onon, Ruuhu mo heɓirɗon Almasiihu on no e mon, ko ɗun waɗi on hatonjinaa e janneede, kono, wano Ruuhu makko on woni jannirde on piiji ɗin fow non, (ko mo goonga, mo aldaa e fenaande), humondiree e Almasiihu on wano Ruuhu makko on janniri on non.
Fii Fayɓe Alla ɓen
28 Jooni non, yo fayɓe, humondiree e makko, fii, nde o feeɲoyi, yo en heɓu hoolaare, e nde o ari, wota en hersu yeeso makko. 29 Si tawii hiɗon andi ko o Feewuɗo, haray andee kala waɗuɗo ko feewi ko jibinannde makko.


c: text/html

text:
Nyawu man ngu ɗo raaɓiroo hedi ‘yii’yam, mooɓudugo e debbo naftiraay kondom, baate huutiriniiɗe, foti dada raaɓa ɓiyum gondo nder reedu fu. To a woodi ngu ko wala alaamaji a raaɓan.
HIV/Aids nyawndataake. Sei ni lekki wallan de’itina nden hoyna batte maajum.
Faddu hoore ma diga HIV/Aids. Huutirinaa kondom koondeye to a waɗan jimaa’i. A heɓan ɗum haa nokkuure kuuwooɓe dow ko laarani njamu, kemisji e kantiiji.
Naftiraa kondom nde a mooɓata be debbo fu.
To a ɗo seka ko a woodi nyawuuji daaɓooji ɗi jimaa’i ɓaawo a mooɓidi e debbo, tawa Kuuwooɓe dow ko Laarani Njamu ɓe humpitine. Ta ndeenaa seto ɗum wangii.

robotstxt: allowed

filter: keep


text:
Xamol
Moye woni Yeesu Almasiihu?
Nooto
Naa bano xamol “Jawmiraawo e woodi?” yimve sezza xamata koo YeesuAlmasiihu e woodi. Himve fuu e anndi Yeesu yo nezzono geezuzo to duuniyaaru to Israa’iila duuvi 2000 xavviizi. Geddi zin puzzu nde haala nanndalla Maako ka fuu fuzzi yeteeki. Kala diinaaji mawzi fuu kollitii dow Yeesu yo annabiijono malla moodibbo kewtuzo malla nezzo kuloowo Jawmiraawo. Masala kan to fuzzi nde Baybul wi’I-en foroy Yeesu vurii annabiijo, O vurii moodibbo kewtuzo, malla kuloowo Jawmiraawo.
C.S. Lewis nder deftere muum Mere Christianity winndi zi’i: “Mi yizu mi haza moye fuu wi’uki huunde wemmbiinde nde yimve kaari e mbi’a dow Maako [Yeesu Almasiihu]: Mi zon darii mi java Yeesu yo moodibbo diina, amma mi javaayi o hollii o Jawmiraawo.' Haala ka’a haandaa mbi’en-ka. Nezzo laatinoozo nezzo non nden o wi’I haalaaji Yeesu wi’I laatataako moodibbo diina mawzo. Koo o laatoo kaaqiizo—bano nezzo bi’izo o annda gozzum—malla o laatoo Seezan nder hiite. Doole maaza ngaza cuvol maaza.Koo o’o o nezzo,kadin o, Vizzo Jawmiraawo, malla boo o kaaqiizo malla gozzo vurzo non halluki. A waaway mbi’a o de’’o o walaa hakkiilo, a waaway tuttaa-mo joode nden mbaraa-mo ngam o seezan; malla boo diccoza nanganaa-mo kosze nden noddiraa-mo Joogorzo e kadin Jawmiraawo. Amma taa en ngaddu ngozka haala jiiviika dow o moodibbo mwazo vii Aadama. O zalanaa-en burgel ngel zon. O wazaayi niyya non.”
Ngam non, Yeesu wi’u yo moye? Moye Baybul wi’I dow Maako? Arannde, en ndaaru haala Yeesu nder Yohana 10:30, “Mihin e Baaba min go’o.” Raaru arannde, zu’um nanndaa o hollii o Jawmiraawo. Amma, raaru no Yaahudanko’en koosiri haala Maako kan, “‘Min ngurnataama ngam daliilaaji zi’i,’ O nootii Yaahudanko’en, ‘amma dow daliila geddal, ngam aan, nezzo non, mbi’a a Jawmiraawo’” (Yohana 10:33). Yaahundanko’en ven paamii haala dow o hollii o Jawmiraawo. Nder aayaaje jokkiize, Yeesu yeddaayi Yaahudanko’en ven bano o wi’a-ve, “Mi anndinaayi mi Jawmiraawo.” Non hollii lallay e goonga Yeesu yo Jawmiraawo nde ni o wi’i, “Mihin e Baaba min go’o” (Yohana 10:30). Yohana 8:58 zon nder misaalu: “‘Mi wi;ete goonga,’ Yeesu nootii, ‘Bako Ibiraahim danyee, mizon!’” Kadin, nde Yaahudanko’en nani non ve adi kaaxe dow ve ngurna Yeesu (Yohana 8:59). Nde Yeesu anndini-ve hanyum ndaa no woni “Mihin” yaadii e ko Alkawal Kiingal innri Jawmiraawo (Exodus 3:14). To ndenko wazi Yaahundanko’en ngizzoo ngurna Yeesu to ni Yeesu wi’aayi haala laatii-ka to mavve e nuzzinol mavve yedduki, maana, wi’uki kanko O Jawmiraawo?
Yohana 1:1 wi’i “Haala kan laatakeno Jawmiraawo.” Yohana 1:14 wi’i “Haala kan warti vanndu.” Zu’um hollii laavzum Yeesu yo Jawmiraawo nder vanndu. Toma almaajiriijo wi’i Yeesu, “Jaagorzo am Jawmiraawo am” (Yohana 20:28). Yeesu wo’’itinanaayi-mo. Almaajiriijo Pol tinndiniri-Mo, “…Jawmiraawo meezen mawzo nden Jaagorzo, Yeesu Almasiihu” (Taytus 2:13). Almaajiriijo Pita wi’i bano maaka, “…Alllah meezen, jaagorzo meezen Yeesu Almasiihu” (2 Pita 1:1). Jawmiraawo Baaba kanko seydii Yeesu’ nden o tinndinii-mo fuu, “Amma dow Vizzo o wi’i, ‘Laamu Maaza, Yaa Jawmiraawo, duumuto haa foroy, nden mboozeengi laatoto sawru dawla maaza.’” Wahayuuji zi Linjiila Hiinde dow Yeesu anndinii jagganeeku maako, “To meezen vinngel danyaama, en kokkaama vinngel, nden ardungal hootay to juuze maako. Nden o bi’eteezo Kollitoowo Kilniizo, Jawmiraawo Mawzo, Baaba Duumiizo, Yariimaajo Jam” (Ishaya 9:6).
Ngam maaju, no C.S. Lewis holliri, nuzzinki dow Yeesu yo kollitoowo mawzo tan naa laawol burtorgol. Yeesu wannginii kadin o yeddaayi o Jawmiraawo. To naa o Jawmiraawo, nden o pewoowo, kadin ma naa o nulaazo, naa o moodibbo mawzo, malla nezzo Jawmiraawo. Yizve mbanngina haalaaji Yeesu, “annduve” jaman kollii mbi’I “goonga taariiha Yeesu” O wi’aayi haalaaji Baybul wi’I dow Maako. Moye foti yeddootira e haala Jawmiraawo dow ko Yeesu wi’i e ko o wi’aayi? Moye “annduzo” hannde duuvi ujuneeje zizi foti annda lugguzum ko Yeesu wi’I e ko o wi’aayi dow joozodiive e maako, kuudi e maako, nden o holliti-ve e hoore maako (Yohana 14:26)?
To ma zume woni bote haala tinndingo Yeesu? Ngam zume himve nganni dow Yeesu yo Jawmiraawo na naa o Jawmiraawo? Ko wazi zum laatii kimminiizum Yeesu doole laatoo Jawmiraawo ngam to naa o Jawmiraawo, maayde Maako hexataano yovana aybe junuubaaji duuniyaaru nd’u ndu fuu (1 Yohana 2:2). Jawmiraawo tan waawata yovana aybe duumiize (Ruumanko’en 5:8; 2 Korintiyanko’en 5:21). Yeesu doole laatoo Jawmiraawo ngam o yovana nyamaande meezen. Doole Yeesu laatoo nezzo ngam o maaya. Kisndam e hevoroo tan dow laawol nuzzinki e Yeesu. Jagganeeki Yeesu woni ngam zume kanko tan woni laawol kisndam. Jaganeeki Yeesu woni ko wazi O anndini, “Mihin woni zatal mihin woni goonga e kadin mihin woni ngeendam. Walaa garoowo to Baaba maa o tokkirii laawol am” (Yohana 14:6).
English
Moye woni Yeesu Almasiihu?


text:
Kalangal ko Innde renndinndeKalangal ina waawi ɓaggeede e fannu Kuwtorɗe.
Teelal Kalangal ko Kalangal, keewal mum ko Kalaaɗe.
Kuwtorgal ngal sukaaɓe pijirtunoo ngam jaggude pooli. Waɗat mbeɗu huuraangu tekkere fooɗtaande, leggel tokosel ɗisee heen ngam loŋde heen cettal ngal ceeɓeendi mum haɓɓaa gaarawol baɗangol worsundu.
Cettal ngal ina loggaa e dalli baawɗo ɗum fettinde. So foondu reppii haa ŋabbii e dow mbeɗu hee sabu yiɗde sikaade ngabbon carakon ɗoon kon, tinataa loŋta cettal ngal, ngal fetta, worsundu ndu worsoo e daande foondu nduu.
Wiyee foondu rullinaama.


text:
Jaɓɓorgo Pese Woote
Pesol: woote
« Demokaraasi » TRUMP
Ko ina tolnoo jooni e lebbi tati, beeli aduna oo fof njowii ko he Amerik. Hol ko saabii ɗum ? Saabii ɗum...
Woote hooreleydaagu paaɗe : Hol to luulndo heedi ?
E lebbi ɓennuɗi ɗii, ko wiyetee luulndo koo nanondiriino e nder piɓondiral politigi, wonde ina foti ndaartude kanndidaa gooto tawa ko nanondiraaɗo,...
Kaɓɓondiral “Nguurdiigu” e suɓngo gardiiɗo
Ñalnde 6 lewru abriil 2019 (seeɗto) Kaɓɓondiral « Ngardiigu » toɗɗiima Dr Kan Haamiidu Baaba ngam wonande ɗum ƴamoowo lefol laamu...
Woote : Muritaninaaɓe caggal leydi cuɓantaako koye mum en depiteeji
Ina anndaa gila woote njoli e leydi ndii, ko gooto fof toɗɗantoo hoore mum depitee mum, ɗum firti ko depiteeji toɗɗetee ko e woote...
Muritani : SENI (CENI) gadduɗo duko
E maayirɗe ndeeɗoo hitaande 2018 faade hitaande 2019, woote keewɗe ina tijjaa. Ɓurɗe fooɗtude hakkillaaji ɗee, ko woote gardagol leydi e hitaande 2019. Ko...


text:
Gooto halkaama nden daldi gootobo ‘e nawnande caatude wakkati paccam ndiyam wada haa galluure Dakar Laamorde Lesdi Senegal.
Police jo gddo wi paccam ndiyam dam wadaama caatudum sanne haa nde 2 nder Asawweere non on wadi sanadu nastuki ko haatoy nder pattule feerefeere haa giifakan.
Di’eele burdi tobuki sanne haa Galluure Dakar hakkunde Lewru July yaaki October.
Non wadi ballde d tobo mawde mawde do toba sanne nder Asaweeje de.
Hukuuma hakkilanta shaanu fe’aano nga (ANACIM) haa Dakar anndini wiiki iga 20 Lewru July paccam dam fuddi sanne.
SADIQ ALFA.


text:
Kabaaru cakkitiiɗo : Jaaynde Faraysenaare wootere wiyeteende “Le Nouvel Observateur” (Ƴeew ɗoo) ina yaltini, e tonngoode mum 2475 ñalnde 12 abriil 2012, winndannde takkoore Sarkosi e Abdel Asiis wonde caggal dillere Tuwaareg en. Ndeen winndannde ina holliti wonde ko ɓe aanduɓe e ndeen feere, sibu mum yuumtude e ko ɓe njaakorinooka, so garditagol AQMI e njanngu mbaɗngu to rewo Mali nguu. Winndannde ndee ina holliti ngaanumma mawɗo keɓtiiɗo laamu Farayse, sabu gallugol feere sakkunoo wallitde MNLA rewrude e Abdel Asiis.
No geɗe ɗee njahri nii mbettii ɓe no feewi, sibu ɓe ɗamininoo ko maa ɓeen paddano ɓe AQMI, kono ko ko luulndii ɗum kewi, sibu ko AQMI jiimi e ko ina tolnoo e 90% e rewo Mali hannde. Yanti heen, ɓeen ina moofti haa hannde 14 oropnaaɓe ndahnoo, ɓe nganndanaaka hay huunde.
Winndannde ndee hollitii kadi wonde, caggal ko kewi Mali koo, kaayit gooto cuuɗanooɗo, mo kelle tati suurtiima. Oon kaayit ko mo sarwisaaji cunnagol Mali ndokkunoo Aamadu Tumaani Tuure e lewru feebariyee 2012. Tiitoonde kaayit oo ko : « Muritani e ballal mum cuuɗingal feewde e rebel Asawaad en ». Nde Aamadu Tumaani janngi mo, o anndi wonde ko o pewjanaaɗo. Sarwisaaji cunnagol ɗii alaa ko keddi, ɗi njeertinii mo e jokkondire tiiɗɗe hakkunde laamu Abdel Asiis e Tuwaareg en ummaniiɓe ƴettitde wolde. Ina faayaa wonde ndee dillere hesere wiyeteende Dillere Ngenndiire Ndimaagu Asawad (MNLA) ko ko heɓi « ballal kaɓirɗe » ummoraade e Nuwaasoot. Otooji tokoosi ndimndaama njogitaaje. Ɗuum yanti e kaɓirɗe doolnuɗe ummoriiɗe Libi … gila misilaaji e kanooji e morceeji ummoriiɗi e njogitaaje Kaddaafi, yanti e soldateeɓe waawɓe huutoraade ɗeen kaɓirɗe, hono teemedde tuwaareg Malinaaɓe wonnooɓe e konu Kaddaafi dogɓe toon gila e lewru sulyee 2011. Ko ko wiyetee koo tan : “ko tonngu daasi fof maa artir e koyɗe joom mum”.
————————
ATT a jaaraama. Haa abada ɓesngu Maali ina yettu maa. Haa bada afriknaaɓe ina njettu maa. Waɗi noon, ko aan waɗi Mali leydi kormaandi, ndi heewɓe njeeɓatnoo. Duuɓi 20 humpito demokaraasi jamyamo e lomlomtondiral e laamu rewrude e woote, weeɓaani e nder hirnaange Afrik, haa arti noon e leyɗe gonnooɗe e njiimaandi Farayse. Yo Alla yoɓe moƴƴere maa.
Hannde Aduna fof faamii ko haɗno maa jaɓde wonde kuutoragal Farayse e Sarkosi. Baabotonooɓe, ina cappanoo ownooɓe, ko hannde kay ɓe mbeli haɓde ! Ɓayri yimɓe fof ina ƴeewa ɓe, aɓe mberwa to Tummbuktu, to Gaawo, to Kidaal !!! Kono hannde laaɓii, ko kamɓe e rebel ngonndi, walla nii ko kamɓe ngemmbi ɓeen. Ɓe kaaldat-mi ɓee ina nganndi koye mum en, aduna oo fof kay ne ina anndi ɗum en. Kono, « ko woni e lahal kala maa juuɗe njiytu », nana yeeso men.
So artii e ɓee naskaaɓe, Aamadu Hayaa Sanogoo e yahdiiɓe mum, ɓayri ɓe njooɓtorino maa ko ɓuuɓde, e waasde dartaade rebel en, yooɗatnoo ko tawa hannde aɓe ngoni rewo, aɓe kaɓee, wonaa kay fooɗondireede laamu, e lelaade e les ɓuuɓri. Yo Alla yoɓ ɓe bonannde maɓɓe, sibu ko kamɓe tigi mbonni Mali.
Aamadu Tumaani Tuure yo Alla hebbin hono maa en e Afrik.
Muttaar


text:
He lewru mee 2021, HAPA (Ardorde Toownde Jaayɗe ) jokkondiri e pelle pinal ngenndiije ngam habrude ɗum ine anniyii ɓamtude ɗemɗe ngenndiije (FƁPM, AMPLCS e APROLAWO) he nder jaayɗe leydi Ndii. Caggal ɗuum, nde yuɓɓinani jaaynooɓe he ɗemɗe ngenndiije heblo balɗe tati (ñalnde 1, 2 e 3 suwee 2021). Nde hunii maa ɗemɗe ngenndiije tawtore hikka kawgel “ jaaynooɓe ɓurɓe ŋarɗude golle to binndol, to haala walla to wideyoo. Jaaynooɓe he ɗemɗe ngenndiije tawtoraama ngeel kawgel, ngel njeñtudi mum saaktaa ñalnde alkamiisa 26/8/21…
Ko jaayndiyankooɓe mbiyatee « jogiiɓe konngi ɓeen ɓe ngalaa konngi ». Nde tawnoo, won jogiiɓe ko kaali, kono mbaawaa haalde, sabu ngalaa ɗo kaali e no kaaldi. Won waawɓe haalde, jogiiɓe ɗo kaali, kono ngalaa ko kaali. Kono kadi won jogiiɓe ko kaali, mbaawi haalde, nduɗtii kadi njogii ɗo kaali. Sikke alaa kam, eɓe njogii kadi ɓe ɓe kaaldi, e ɓe ɓe kaalanani. Tawi kadi ko haala ceɗaaka seɗtaa, suɓaa suɓtaa, yerwaa, sinkaa suɗaa haa waawi haalaade ko aldaa e dennude, tawa kadi ko mbaawka heɗeede, naneede e faameede. Ko ɓeen ngoni ɓe mbiyaten Jaayndiyankooɓe. Walla jaaynooɓe. Won kadi wiyooɓe ɓe humpitooɓe.
Leyɗeele keewɗe (woni laamuuji keewɗi), ene calii rokkude jaayndiyankooɓe wellitaare e gollal mumen. Ko ɗuum waɗi, keew-ɗen nande ene heɗee toon, ene yeeɓee toon walla ene taree toon tan, ko jaaynirɗe laamu jeyi ɗee. Nde tawnoo jaayndiyankooɓe haalooɓe heen ɓee kaalata tan ko ko laamu nguu gollii. Ene waɗi noon, leyɗeele (Laamuuji) dokkuɗe jaayniyankooɓe wellitaare no kumpitiri, tawa aldaa e waawnere. Ko e ɗeen leyɗeele njiyaten rajooji, teleeji walla jaayndeeji binndaaɗi keewɗi. Tawi ko ɓuri heewde e ɗeen jaaynirɗe, ko jaambureeje (Ko yimɓe walla pelle ɗe ngonaa laamuyankooje ndarni ɗumen).
Kono nde tawnoo so aadee woppidaama e sago mum ene heewi boyde, walla ama haa yalta dingiral, ko ɗuum waɗi, hay leyɗeele bellitɗe jaayndiyankooɓe ɗee ne, ene mbaɗi kanndal, woto gooto fof tan finde wiya ene jaayna, tawa anndaa no jaaynirta, anndaa ko foti jaaynude e ko fotaani jaaynude. Ko ɗuum waɗi, ɗoo e Muritani, Laamu sosi njuɓɓudi kalfinaandi rewindaade kala ko yowitii e jaaynirɗe binndeteeɗe, kaaleteeɗe, walla kollirooje nate ɓosooje (wideyooji). E tuubakoore, ndiin njuɓɓudi wiyetee ko HAPA.
Sikke alaa, maa won jooni duuɓi sappo e joy, HAPA ene yuɓɓina hitaande fof kawgel ngam suɓaade jaayndiyankooɓe ɓurɗo ŋarɗude golle to binndol, to haala walla to ayaawo (naɓoka). Kono tan, teskaama, heewnoo noddeede e ngeel kawgel tan ko jaayndiyankooɓe gollortooɓe ɗemngal Farayse e ɗemngal Arab. Hikka noon caggal nde pelle daraniiɗe ɗemɗe ngenndiije Pulaar, Sooninke e Wolof ɗaɓɓiti heblaneede jaayndiyankooɓe mumen, ndewni heen ko ñagaade yo ɓeen mbaɗtu jeyeede e ngel kawgel, mbele kanum en ne ɓeta mbaawka mumen.
Ko ɗuum waɗi, hikka, kawgel ngel yuɓɓinaa e ɗemɗe kaaleteeɗe e leydi ndii fof (Arabe, Pulaar, Sooninke, Wolof e Farayse). Jeyaama e kawgel hee, cappanɗe tato e njeenayo (39) jaayndiyanke. Tawi heen 17 ko e Arab, heen 6 ko Pulaar, heen 5 ko Sooninke, heen 4 ko Wolof, heen 7 ko e Farayse. Gooto fof, fotnoo ko waɗde ciimtol roɓindo ko yowitii e Koronawiris tampinɗo hannde aduna oo. Nde golle ɗee cahtaa, e nder 15 gollortooɓe Pulaar, Sooninke e wolof ɓee, ko 7 tan ndañi suɓeede, ndokkaa njeenaaje mumen, ñalnde 26 lewru Ut 2021 e tawtoreede Jaagogal Cellal leydi ndii, e Jaagorgal Kalfinaangal Pinal, sukaaɓe e Coftal Ɓalli ruɗtii halfinaa konngol laamu nguu.
Ko nii noon njeñtude golle ɗee siforii:
• Pulaar, ardii Ko Raki Bookar Bah, rewi heen ko Sooyaa Mammadu Wat
•Sooninke, ardii ko Halima Jagana, rewi mum ko Karjatu Suleymaan Koytaa, tataɓo oo ko Maariyata Maamuudu Jara
• Wolof, ardii ko Leena Amar Gey, rewi e mum ko Baabakar Faal.
Caggal njettoor fayde e ardiiɓe fedde HAPA ɓe golle mumen laatii cemmbinooje ngootaagu ɓiɓɓe leydi sabu maɓɓe ittande gooto fof geɗal, eɗen kuccina njettoor keeriiɗo fayde e rewɓe ɓee, sabu ɗee golle e ndii njeñtudi hollirii darnde maɓɓe, softeende maɓɓe et pellital maɓɓe daraade haa leƴƴi men ceera e kumpa, majjere e humambinnaagu. Alaa e sago kadi njetten Jaaynde men AIDES-TV, sabu jaaynirɗe ɗe terɗe mumen njeyaa e kawgel ɗee fof, ko kayre tan woni dilliroore laylayti renndo. Alla waɗi kadi ko ɗaɓɓitantnooɗo gummiiɗo e ndeen jaaynirde woni hoyre to bannge ayaawo (Raki Bookar Bah). Hikka welii, yoo mo wuuri ɓur.
Malal Sammba Gise


text:
Fooyre Ɓamaare tonngoode 110 yaltii hannde 25 abriil 2013. Jaaynde ndee ina heɓoo e Nuwaasoot (yeeso Ministeer Jaŋde, fuɗnaange Afarco e to Arafaat…), Kayhayɗi, Likseyba Gorgol, Nuwaadibu, Suwoyraat, Ɓoggee, …
E nder ndeeɗoo tonngoode : “Ganaagayte, Mameer, Asiis, Hamed Umaar, ANAIR, Feere Mesawuud, “Cukalon laaɓa juuɗe”, ciftorgol Umar Bah Mboyna e Tijjaani Aan, laaɓal e nder diine Lislaam …
Naatirka Fooyre Ɓamtaare tonngoode 110 :
Gila Sulyee 2008, nde jom koode en ngummanii ittude Siidi wul Seek Abdallaahi e laamu, caggal nde Wul Waagef haali ko fayti e ñawndugol gagga warngooji to yahnoo to Kayhayɗi, tuggi ndeen, faade hannde, Muritani ronkii deeƴde.
Fijirde ndee fuɗɗorii ko e suudu sarɗi (ko yooɗaani e mum koo), refti heen ko kuudetaa 6 ut 2008, e sippiro luulndo, hitaande no woorunoo, ngam salaade ɗuum, haa nde ɗamaawu arti e sahaa daɓɓo, hakkunde ciifgol nanondiral Ndakaaru e juɓɓingol woote hooreleydaagu 2009. Kono, gila ndeen, leydi ndii wonaani e jam.
Tuggi 2010 haa darorɗe 2012, ɓuri maantinde ko dille renndo : dille sukaaɓe e sanɗaaji e gollotooɓe e hare politik. Ko e oon dumunna, e lewru saawiyee 2012, ɓiy hooreejo leydi oo fellunoo suka debbo gooto, jooɗtiiɗo e doole mum hannde, pellunooɗo ina jokki e haaju mum. Ɗuum ko hade “kural giɗo” yulde reedu baaba ñalnde jamma aset 27 oktoobar 2012. Hay gooto anndaa haa hannde ko kewnoo ñalnde heen to “Tweila”, “giɗo” pellunooɗo oo kadi, hay gooto anndanaa ɗum huunde, ko jaafaaɗo gila hay gooto anndaa ko kewi. Rewi heen ko balɗe juutɗe laamu ina hoonti… haa nde Abdel Asiis artunoo, caggal deƴƴere juutnde.
Kono, gila 2013 darii, dingiral ngal ko guddungal no feewi : gila e raddo Buamatu, haa e nan-nanti, e haalaluuji coofɗi, subaka kala mo Alla waɗi : haala Noel Mamère, mo hooreejo leydi oo kalmii to ñaawoore Farayse, haala Limam Shaafi, haala “jeewte caaktaaɗe e lowe internet”, haala biyeteeɗo Hamet Umaar e Ganaa, maa mbiyaa “hol ko oo bone woni?”. Ɗum jiidaa e raddo tumarankooɓe e caɗeele mbinnditagol to Orop e haala iiñcuru politik ndu alaa haddu, e haala kareeli leydi … haa e warngooji kulɓiniiɗi, bone ɗe hay gooto meeɗaa yiyde so warngo Pennda Sog e sukaaɓe to Attaar…
Daande ko wootere Muritani meeɗaa anndude ko wayi nii. No Pulaar wiyrata nii “So Alla jolaama bonde e baañoowo, wuurtata e mum ko teko!”
Bookara Aamadu Bah


text:
Ko noon ne, so ñiiri faaydaama e gosi, ñiiraaki tawo. Ɗee geɗe ɗiɗi fof kolli koko gollaa koo yonaani, yo liggey ɓeyde. Ene gasa tawa ko hono kaa ngonka addunoo konngol «gosoraaɗo seerataa e laawde», sabu hay so ngosiindi wonaa gosi ne, so gaskinoowo ŋanaa jooɗiima fawanaama ataaye, hade tataɓol yareede tawata ko anndinii en ko ɗi njiidi. So haala ñawii noon, yo nanɗe cellu, walla kaalɗo safra ka mum haa haaloo, haa nanoo, haa faamoo, haa wela jaŋtitaade.
Hannde kadi ngartaten ko e WhatsApp, potnooɗo wonde fartaŋŋe kumpitondiral, jannginondiral, jokkorgal ngam laatoo enɗam tiiɗtinirgal. Sabu mbiyatno-ɗen ko ɗemngal men ene ɗawaa e rajooji e teleeji, haa e jaayɗe binndaaɗe, sabu ɗee jaaynirɗe ɓurde waawde huutoraade ɗemɗe goɗɗe, ɗe en ngañaani, tee en ngañanaani joom mum en moƴƴere. Kono so en ndurnii miijooji, maa en taw, hay so won ko WhatsApp walliti e oon fannu ne, ellee kadi won ko fuɗɗii bonnude, walla mi wiya, bonnande en.
Ko goonga, WhatsApp hollondiriraama jiyduɓe majjondirnooɓe, humpitiraama humpanooɓe, jannginiraama majjunooɓe, yeewtiraama yeewanooɓe, kono kadi aybiniraama suurinooɓe, seerndiraama rentunooɓe, taƴii enɗe jokkondirnooɗe, niɓɓiniraama hakkilllaaji humambinneeɓe, fuuyɓe, mawnikiniiɓe.
Nde mbiy-ɗen enen fof ko en fulɓe, WhatsApp fotnoo ko huutoreede kuutoragol moƴƴol mbele ɗuum ɓeydoo tabitde, e mbele kadi dental men jiileteengal ngal ene ɓeydoo woodde. Kono ellee, WhatsApp ruttini en ko caggal, faade hanki, tawi ko bannge mo feewaani oo. Sabu ene moƴƴi kadi nuun-ɗe, ciftoren, paamen, wonaa hanki men fof moƴƴi kono kadi wonaa finaa tawaa men fof soofi. Hanki, ñamakala en mantiratnoo pullo ko «diddoowo pullo banndum haa naatna ɗum e ngaska yeendu».
En pelaani ɓe, sabu ene waawi tawa ko ɗoon hakkilantaagal taaniraaɓe men tolninoo. Woni ko felnii noon, ko hannde, nde pine kaɓata, gootal fof ene yiiloo rentinde ɓesngu mum mbele daña doole, jogoo kattanɗe moɗde keddiiɗe ɗee, haa jooni eɗen keddii e wiyde « oo ko Pullo ɓiraɗam, oya ko pullo haako ». Ɗee taƴe ɗiɗi, taƴre heen fof kadi ruttii waɗti hoyre mum ƴele-ƴele, ƴelo heen fof wiya ko kanum ɓuri rimɗude e keddiiɗe ɗee. Tawde noon ko ɓiɓɓe yumma tan mbaawi haaldude cukuñaagu yummum en wonta jam, ene moƴƴi ƴeewto-ɗen ko ngon ɗen e dow mum koo.
Ngadoro-ɗen naamnaade ngal naamnal garowal, walla ɗee naamne garooje :
•Holi ko woni Pullo?
•Holi potɗo wiyeede Pullo?
•holi no Pullo foti jaggirde Pullo?
•ekn…
Bayɗo no am fof kam, so ɗee naamne naamnaama, foti ko joñaade, sakka noppi ene heɗoo, sabu annduɓe mbiyi ko « kala ko a anndanaa, yo haala maa famɗu e mum ». Ɗum fof e waade noon, mboɗo nana kam won e annduɓe, walla haaliyankooɓee ene mbiya “ Pullo anndetee ko he ƴiiƴam “, woɗɓe mbiya ko jikku, ene waɗi kadi wiyooɓe “ Pullo sifortee ko ɗemngal mum e Pinal mum “, woɗɓe kadi mbiyi « Pullo, ko kormiiɗo harameeji jeeɗiɗi fulɓe ɗii tan ». Ene gasa, so Alla jaɓii, ngarten e ɗii harameeji jeeɗiɗi, ngam ƴeewde so tawii eɗi njahdi e jamaanu hannde oo. Sabu eɗen nganndi, konngol fof jogii ko sahaa mum, ngonka fof kadi e yonta mum.
Malal Sammba GISE


text:
Muritani ina jeyaa e leyɗeele ɗe batu darni, mahi, ñiɓi ; ɗee leyɗeele compiraaɗe heñaare, ko ɓuri heen yaajde, keewi wonde ko kebliraaɗe yoo fawto tan. Kono wonaa ɗum tan woni caɗeele ndiiɗoo mbaydi mahgol leydi : ɓuri fof saɗtirde ɗee leyɗeele ko hisnude goodal mumen, hono wuurde ngootaagu cellungu pawiingu e ñootondiral tabitngal hakkunde leƴƴi loowdaaɗi e nokku hee, riiwtude heedi-heeda wonande laamiiɗo oo, tabitinde jokkere enɗam hakkunde mumen wonande ɓiɓɓe leydi ɓee.
Muritani ina jeyaa e leyɗeele ɗe batu darni, mahi, ñiɓi ; ɗee leyɗeele compiraaɗe heñaare, ko ɓuri heen yaajde, keewi wonde ko kebliraaɗe yoo fawto tan. Kono wonaa ɗum tan woni caɗeele ndiiɗoo mbaydi mahgol leydi : ɓuri fof saɗtirde ɗee leyɗeele ko hisnude goodal mumen, hono wuurde ngootaagu cellungu pawiingu e ñootondiral tabitngal hakkunde leƴƴi loowdaaɗi e nokku hee, riiwtude heedi-heeda wonande laamiiɗo oo, tabitinde jokkere enɗam hakkunde mumen wonande ɓiɓɓe leydi ɓee.
Alhaali Abbaas Jallo, ko gooto e alhaaliiji baɗɗi he leydi ndii, kollooji ŋakke mawɗe wonande sifaa leydi no fotata wayde so tawiino ndi hisii e won e ñabbuuli.
Abbaas Jallo ko suka gorko, jeyanooɗo to Dabbaano nder falnde Mbaañ. O liggortonoo ko saret makko ; e nder oon liggey koninke Muritaninaajo, jeyaaɗo e yamiraaɓe yo ndeen keerol hakkunde leydi ndii e Senegaal, felli mo ñalnde 28 Mee 2020. Abbaas ko heen maayi.
Ciftinen wonde deengol keeri leydi ndii koko himmiraa gila reɓo COVID 19 faayni. Ko hollitaa e alhaali Abbaas hee, ko won julanke mo o rimndannoo njeeygu mum haa daande maayo, ko ɗoon koninke oo betti ɓe, riiddi ɓe, heɓi fellude mo.
Nde ɗum waɗi, njuɓɓudi konu Muritani heɓii yaltinde kaahitol kollitoowol no warngo ngoo yahri. Ina jeyaa e ko ɓuri teskinde e kaahitol hee wiyde ndi wonde kural ngal weddiranooka yo war, ngal wuttiranoo ko hajaade ! Kono ɗoon ina fenngiɗi haa ɓurti, ngati sifaa kural kajorgal ko waasde ɗum hay gaañde diiddateeɗo oo, kono wonaa kam fiyde ɗum e becce, ko ina bonna terɗe nguurndam joomum haa ko oon ina waasa heen fittaandu mum. Ɗum so waɗii, maa wonii pelluɗo oo waawaa gollal mum, oon sahaa hay rokkuɓe mo fetel e kure ɓe ina poti loskeede, maa wonii ko oon teyi : oon sahaa o jaggee, o ñaawee dow laawol ɓurngol laaɓtude.
Kono wonaa siforaade kural ngal wonde ɗum kajorgal tan najni yimɓe e haala konu nguu : ngu heɓii hay siforaade Abbaas neɗɗaagu tunwungu ellee ko ɓe yiɗɓe añtinde en oo suka gorko haa njeembo-ɗen tooñannge fawaange e mum ngee ! Laaɓndal ɗoo ko gootal, ko Abbaas waawnoo wonde e yimɓe fof, mbele ɗum ina dallina felleede mo ɗoon ɗo o jogitaaki kural, o sinndaaki gaawal, o tamaani hay laɓi ? So Abbaas bonii walla bonnii, ko ñaawoore lelnaande e sarɗiiji leydi pawata e makko kuugal potngal e golle makko.
Tawaama tan ngol konngol ne ko pentangol, ngol alaa hay tuugnorde wootere. Abbaas ko dogatnooɗo e doole mum, ngam dañde ko wuurniri ɓesngu mum, yummum , debbo mum, cukalon kon cuwaa diw…
Kono ɗum fof haaɗaani ɗoon, caggal bayyinaango konngol konu ngol, ngu arii duwaade to Dabbaano, engu addori Milioŋ uguyya kiiɗɗo oo. Yaajii e lowe jaayndiyankooje leydi ndii wonde ko mbuuñaari woni ɗoon, mbele haala ina maaya ! Finnde mum : nde ɗum addaa, galle Abbaas saliima ƴettude kaalis oo ! Mbele so haaɗiino e nduwordi maa ɓe calotono ? Mbele yimɓe kam ngontii fellee-yoɓee en e ndii leydi ? Banndiraaɓe, Muritani kam ko nih tan ɗaccirtee?
Enen fof eɗen ciftora 27 Settamburu 2011, hono duuɓi 8 e lebbi 8 ko adii oo alhaali, Lamin Manngaan fellaama waraa toon to Magaama ɗoon ɗo o wonnoo e seppo laaɓndaade hujja makko ɓurɗo teeŋtude e leydi makko, hono hiiseede ko heen o jeyaa, o rokkee kaahit ko aldaa e gaantere. Haa jooni pellunooɗo oo suka mo duuɓi 19, nana heddii e koniŋkaagal mum, meeɗaani wiyeede yitere mum ne wojji. Mate caggal ɗum hujjaaji laaɓndetenooɗi ɗii keɓaama kam ? Haa jooni eɗi ndiiddee !
Mbiy-ɗen warngo Abbaas Jallo ina holla luggiɗeeki rafi mo leydi ndii rafaa oo. So tawii leyɗe pepindaaɗe, ndarniraa heñaare ina keddoraa fartaŋŋon seeɗa waawde wuurde tawata ko ɗe keɓii hakkilantaagal tafde jokkere enɗam, wuurnude ɗam haa ɗam foolta kala keeri ɓilinooɗi hakkunde ɓiɓɓe leydi ndii. Yiyde leydi ndii ina feccii, ɓee ina ngoytoo warngo ngoo, ɓeya ina killana konu nguu, haa sikkee oo muusalla won tan leñol walla leƴƴi keerorii ɗum; ina faayni no feewi. Mbele Muritani so ɗacciraama nih maa meeɗ wonde leydi timmundi ? Mbele so hono oo heedi-heeda ina jokki, maa jokkere enɗam hakkunde leƴƴi leyɗi tabitir no fotiri nih ? Mate so nih jokkii maa hoolaare waɗ hakkunde jibinannde nde?
E nder balɗe dewɗe e warngo Abbaas Jallo, tawa geese ɗee kala ndillii, goytaali baŋ-yoo-baŋ nder laylayti renndo, ko heen dillere anndiraande “Leppi boɗeeji” jibinaa, nde heɓii fartaŋŋe waawde rentinde yimɓe ɓee fof, goytaali ɗii kala e maande wootere, hono noone boɗeejo oo, ngam teeŋtinde wonde kala nde ƴiiƴam rufaa ko diidol ngol fotaani yawteede taaɓaa. Ndeen dillere heɓiino nooteede no feewi. Ina gasa nde yawta alhaali Abbaas oo, so yaajtude wonta woytorde huuɓnunde raddoore kala geɗe kaamtorɗe nder jookli leydi ndii kala. Kono kadi booñuuji udditanooma, ɗiin keɓii rentinde ko ina tolnoo e Milioŋaaji 6 uguyya kiiɗɗo oo, ngam wallitde galle Abbaas en. E oon fannu keeriiɗo, jokkere enɗam waɗii, hay so ɓuratnoo ko tawa eɗam yaajii haa ɗam yettoyii won nokkuuji leydi ndii !
Seppooji etaama waɗeede e nder leydi hee, kadi to leydi Farayse, ngam laaɓndaade ñaawoore goongɗunde nde waɗatee e oo alhaali, kono ɓuri teskinde e ɗii seppooji ko waasde ɗi nooteede no haanirta nih. Tawee e ooɗoon fannu jokkere enɗam ndee ina ŋali no feewi; tawee ngaameela wonande woni heen, walla sababuuji wonande woɗɓe, ina njeyaa ko haɗi ɗii seppooji nooteede. Mbele ndee hare maa doolnu? Mbele oo tanaa yonaani dentinirgel baawngel yejjitinde yimɓe laafaaji mumen ɗi nooneeji lanndaweeji maa pelleweeji ceertuɗi ? Mate Muritan kam haa jooni ko nih tan ɗaccirtee ?
Warngo Abbaas Jallo hawri ko e tanaa dowluɗo kewɗo to Dowlaaji Dentuɗi Amerik (USA), hono warngo George Floyd, tawi kam ne ko poliseejo wari ɗum warngo neegngo ngo neegre mum ɓurti. Dillere “Nguurndam ɓaleeɓe ina moti” dariima, layii, taccii Atlantik e Pasifik fof, heɓii leyɗe ɓurɗe woɗɗude e woɗɗitaade. Yaajni ngoo warngo ko ɓesngu Amerik dardaade baŋ-yoo-baŋ darnde laŋ wondunde e keewal ngam saltaade oo kasaara pawaaɗo e nguru ɓaleewu ko juuti e nder leydi hee. Ko ndeen ɗum yalti jaggondiroyde e kareeli goɗɗi peɗɗatnooɗi to leydi Farayse, leyɗe keewɗe goɗɗe nootii. Hannde ndee dillere ko winndereyankoore. Warngo Abbaas ari kadi ko nde leydi Maali filñitii ina yaɓɓi jaɓɓal gootal feewde galle laamorgo dartoraade solde laamu Ibraahiima Buubakar Keytaa. Kala ñande seppo noddaa, Bamako fof ɓawlat yimɓe haa sikkee mo woni kala koko fuggoyaa yo yaltu ! Hannde laamɗo oo nana yiɗi haaldeede ina ronki ! Ko pellital renndo e kuuɓal mum addi ɗee geɗe fof !
E oo sahaa mo ɗii seppooji kala ngoni daaroɗɗe kuccuɗe e men, ɓesngu Muritani mbaranaangu gooto e mumen, nguurngu tippudi laamordi fawiindi e heedi-heeda, ronkii rentinde yimɓe 100, e dental kuuɓtidinngal leƴƴi leydi ndii kala, nder seppooji laaɓndotooɗi potal. Banndam en, mate Muritani kam ko nih tan ɗaccirtee ?
Muhammadu Faalil Sih


text:
TVM plus ko tele ɗiɗmo Muritani. Ina jeyanoo e ko addani mo soseede yiɗde sukkude won ɗeen jolɗe goodnooɗe e tele mawɗo o (yumma o) hono TVM, haa arti noon e hokkude heen leƴƴi leydi ndi kala waktuuji jonɗi, tawa kadi ko ñamri moƴƴiri. Nii woni sukaaɓe heewɓe ƴettaama heen, wonande ɗemɗe ngenndiije Pulaar, Sooninke e Wolof, e ballondiral e yimɓe jogiiɓe heen humpito, gollinooɓe e Duɗal Ɗemɗe Ngenndiije walla gollotooɓe e pelle pine ngenndiije, ko wayi no Ɓamtaare Pulaar ekn …
Hooreejo Fedde F.Ɓ.P.M. dariima heen nii darnde maantinnde ngam wallude ɓe gila e loowdi haa e yimɓe humpitiiɓe, tawi ko waawɓe winndude e tarde e ɗemɗe ngenndiije ɗe.
Hannde o, hay so payndaale ɗee fof cuwaa yettodeede, eɗen ceedtii kam, ooɗoo tele naatnii mbaydi kesiri tigi rigi, gila e ñamri jeewte mum haa e sifaa no ɗe njettinirtee.
Ina jeyaa e ko ɓuri maantinde e makko, kanko ooɗoo tele, kala ko omo waɗa, omo rokka yeru moƴƴo wonande leydi ndi, to bannge potal hakkunde leƴƴi ɗi e ngootaagu mum; omo feeñnina mbaydi Muritani e hol no foti siforaade mbele leƴƴi mum ina ngootiɗa.
To oon bannge, omo seerti e tele mawɗo o, ɗo nganndu-ɗaa, ñalnde kala yimɓe ina ceedoo heen geɗe ɗe peewaani, walla ɗe hakkille waawaa faamde. Yeru mum, ko ñalnde alarba 26 mars 2008, ɓe noddii toon kalifu awo, hono Hasan Sumaare ngam yeewtidde e mum e geɗe ɗe nokku mum halfinaa. Huunde haawniinde ñalnde heen : jaayndiyankooɓe ɓe naamnotoo mo ko e ɗemngal Arab, tawi noon kanko o jaabotoo ko e ɗemngal Farayse, huunde nde hay gooto waawaa faamde, nde alaa maanaa.
TVM Plus, to bannge mum, hanki jamma tan (alkamiisa 27 mars 2008), hokkii en yeru luulndiiɗo ɗuma, sibu yaltinii yeewtere faayondinnde, yowitiinde e ñawbuulu njogoram, e sifaa jooɗɗo sanne : jaayndiyankooɓe nayo, tawi ko yahrooɓe e cukaagu, debbo gooto e worɓe tato, haalooɓe ɗemɗe leydi ndi nay ɗee kala : ɓe ummoo e Wolof, ɓe paya e Arab walla Pulaar maa Sooninke : woni Muritani fof nani ɗo, kala keɗiiɗo maa dañ heen geɗal mum. Ɗumɗoo dey ko yeru jooɗɗo, potɗo semmbineede. Yo Alla waɗ barke e TVM PLUS !
So geɗe keddiiɗe ɗe ngolloraama nii, ngootaagu ngenndi ndi maa tabit tigi rigi.
Bookara Aamadu Bah


text:
Diiwal Zamfara
Zamfara un diiwal e wayla faaro hirna Naajeeriya gelle mauɗe diiwal Zamfara kanje ngooni Gusau ɗenbo. Gomnajo mo jooni hanko ke Bello Matawalle. Haa yaari 1996 geɓal egal ɗer Diiwal Sokoto. Zamfara un geɓal gal ɗuuɗirka yimɓe e Hausa’en e Fulɓe. Zamfara galɓu e paamari hukuumaaji Anka, Gumi, Bukkujum e Talata Mafara.
Goɓiranko’en ɓe ɗuuɗirka yimɓe hukuma pamarun Shinkafi. E gonga gobranko’en waaɗi hijra gaɗa lamorɗe Gobir. Ɗun heeɓa Burmanko’en e Bakura e Funɓe Bundugu e Maru, galibu maɓɓe ɓe ɓuuri Katsinanko’en, geranko’en e Haɗejanko’en ɗenbo e yimɓe Alibawa eɗon ngooni e Ƙaura Namoda e Zurmi, eɗun heeɓa ɗun Alawan Shehu Usmanu fulɓe e Birnin Magaji.
Gal waaɗi keerol e wayla jamhuriyyajiwal Niijar eta fombina e diiwal Kaduna eta fuuna waadi keerol e diiwal e Katsina eta hirna ɗembo edi waaɗi keerol e diiwal Sokoto Kebbi e Niger, eɗi wooɗi ɗuuɗirka yimɓe koyaari 9,278,873 edau limgal 2006 ɗen edi woodi hukumaji pamaari sappo e naayi.
Jooɗorɗe[taƴto | taƴto ɗaɗi wiki]
Jooɗorɗe Zamfara Jooɗorɗe Zamfara eɗe woodi gulɗun eɗun ummo koyaari 38`c (100.4`F) yaari dau hakkuɗe marchie e mayu. Wakkatire ɗungaaku eɗun fuɗɗa e reirgo mayu yaari seftembeer enon bo wakkatire peewol eɗun ɗun anɗi e hammattan eɗun gaɗa Disamba yaari Afrilu. Leɓɓi ɓurɗi gulɗun e Zamfara kanji ngoni marchie e Afrilu gonɗi haade e ɗungu eta artuɗun. Diyam dau artuɗun eɗon wadda sakamaakoji ɗun feunoojun hauti e ɗustuugo ngulɗum ɓanɗuu.
Hukumaji Pamari[taƴto | taƴto ɗaɗi wiki]
Diiiwal Zamfara eɗon maari hukumaji pamari sappo e naayi (4) kanji ngooni.
Lasgi[taƴto | taƴto ɗaɗi wiki]
Diiwal Zamfara gal un ummaatore hausa e fulɓe inare e woɓɓe gaɗa ɗer ummatore Gwari, kamuku, kambari, Dukawa e Zabarmi ɓe jooɗii. Luttuɗe ɗen ɗe kautii e Igbo, Yarbanko’en, Kanuri’en, Nupe e Tiv. Mauɗe gelle diiwal un inare woɗɗe musamman e faaro wuuɗu luumo ɗe ɗuuɗirka yimɓe gaɗa ko e tooye ɗer Naajeeriya kamano no ɗum waaii e kootooye fuu e galluje mauɗe e Zamfara eɗe ngooɗi ɗuuɗirka yimɓe gaɗa guttuɗi fere-fere ɗun Naajeeriya.
Demle[taƴto | taƴto ɗaɗi wiki]
Demgal Hausare kangal ke ɗemgal hukumawal luttuɗe mauɗe ɗemle ɗe ɗun wolɗaata e maaje e Zamfara ɗe kautie Englishire, Faransacore, Fulfulde, Larabankore seɗɗaje ɗenbo eɗe bolwira kaamani Yorubankore e Igbo’en. Demle kainji lela e gwamhi-wuri eɗun wolwira e majee e hukuma pamarun Gummi. Ha eɗe hanɗe eɗun wolwiira e ut-ma in e diiwal e ɗenbo gelle Keɓɓe ɗun diiwal Sokoto.
Ilmu (Famgo)[taƴto | taƴto ɗaɗi wiki]
Jergol mangal jangirɗe diiwal Zamfara ɗe kauti e.
Diinah[taƴto | taƴto ɗaɗi wiki]
Julɗaaku (Islama) hanjuke mauɗun diina diiwal gal kirista’en ma eɓe ngoodi tokkaɓe ɗuɗɓe diinaji asalu ɗimma eɗi ngooɗi tokkuɓe haibo ɓe ɗuuɗa (seɗɗa) tokkaɓe. Eɗun waɗɗa ɗeɗɗen diinaje e saareji kiiɗi banoo Dutsi e kwatarkwashi. Diiwal Zamfara hangal wooni latti artugal e naajeeriya puɗɗugal huutirki tsariwal Shari’a e zaman laamu gomnajo kiiɗo diiwal gal Ahmed Sani Yarima.


text:
Battane taƴƴugol (soppugol) leɗɗe e dow taariindi
Saakitaama ñannde :
Hannde e alarba, ñannde 16 lewru 6ɓuru 2021 ka yewtere men On Tottaama Konngol, on hollii miijooji mon ko faatii alhaali soppugol leɗɗe maa wi’en taƴƴugol leɗɗe ko honɗum ɗum battinta e taariindi?
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Hol ko urmbiti haala ? Urmbiti ka ko haala Eli wul Muhammed Faal e rajo keso biyeteeɗo Muritanid ñalnde aset 2 suwee 2012. Ɗoon e ɗoon, woodi heɓɓiiɓe haala makko, mbiyi o yeddii wonde Muritaninaaɓe taccinaama e hitaande 1989. Ɓe mbiyi o wiyii « hay ɓaleejo gooto taccinaaka… ». Ko ɗumɗoo woni ko urmbiti haala. Wiyde « ɓaleeɓe taccinaaka »
tawi noon hay Maawiya e hoore mum yahiino haa wiyi « jiɗɗo fof yo artu », ina foti mettude yimɓe fof sibu, kaan haala diwtaama ko ɓooyi, gila nde Maawiya haali konngol mbiy-ɗen ngol, caggal ɗum Siidi wul Sheek Abdallaahi felliti artirde ɓe, Abdel Asiis ari, jokki ngool gartirgol…
Woodii winnduɓe, ceyfiti ko wiyaa Eli wiyii koo, ɓeydi heen « ɗum haawaani min e Eli, sibu nde o laamii ndee, kala nde haala taccinaaɓe haalaa, o naatat fitina : ɗum waɗii to Sehilbaabi, ɗum waɗii to Kayhayɗi … o yahii haa o wiyi ɓeen ko ‘Tarza’ en ».
Woodi wiyɓe cikkaani so Eli ina wiya noon, sibu « omo selli, o suwaa haangeede », yiɗde wiyde tan, o waawaa yeddude huunde nde aduna fof anndi. Woodi wiyɓe kadi « en njeɗaaka », nangtii e ko wiyaa Eli haalii koo, njuɓɓuni seppooji ngam seyfitde Eli. Ɓeeɗoo wattindiiɓe noon, ko ɓuri heewde e mum en ko ɓaleeɓe satiiɓe laamu nguu, wondunooɓe e Maawiya hanki. Ko ɓeeɗoo woni ɓe jaayɗe inniri « tukuloor UPR en ».
Balɗe nay haa njahdi e naange, ko kaan haala tan haaletee. Ko ñalnde 6 suwee Eli winndi bayyinaango, ina yedda ko wiyaa wiyii koo. E wiyde makko « jeeyngal jaajngal bonnitoowal nana waɗee e am e ɗeeɗoo balɗe fof. Mi takkaama haala ka mi meeɗaa haalde, njowitiika e kewkewe muusɗe baɗnooɗe e leydi men e hakkunde Senegaal e Muritani. Jaabtawol am naamne rajo Muritanid naamninoo-mi ina laaɓti cer, tee ina mooftaa, ina mbaawii heɗteede. Won welaaɓe bonnitde haala am ». O jokki « won welaaɓe mawninde naamnal jaaynoowo oo, ngoppi jaabawol am. Yimɓe anndiraaɓe fentude penaale pepindii jaabawol ngol jotondiraani hay dara e haala am ». « E nder yeewtere hee, jaaynoowo oo heɓii naamndaade mi, walla wiyde ‘’ɗum noon artiraaɓe ɓee ngonaa Muritaninaaɓe ?’’ Njaabii-mi ‘’pot-ɗaa naamnaade ɗum ko artirɓe ɓeen renndaaɓe ngenndi’’. Ɓeydu-mi heen konngol joopingol lor aadeejo mo ñawndaaka (passif humanitaire), kollit-mi ko heen geɗel gootel toɗɗinoo polis mo ngardinoo-mi e oon sahaa, sibu am wonnoode Gardo Kuuftodinɗo Kisal : ngeel geɗel wonnoo anket (cunnagol) nasiyonaalitee. E ooɗoo fannu, wiɗtooji ceeɓɗi mbaɗaama, tawi ko dewɗi laawol, ngam yiytude Senegaalnaaɓe, nawtaaɓe leydi mum en caggal ɗuum ». O jokki « Miɗo waawi faamde haala neɗɗo haalnoo e saloŋ walla e ka haaldunoo e neɗɗo teelɗuɗo, waklitee, kono ko haalaa e rajo kay ina waawi heɗteede. Jokkude e wiyde ina haalna neɗɗo ko haalaani, ko ŋakkeende nuunɗal mawnde.
Miɗo ñaagoo rajo ‘Muritanid FM’ nde yaltinde yeewtere ndee laawol goɗngol, tawa ina fira ɗum e Farayse e ɗemɗe ngenndiije ɗee. Ko noon kadi, Tele e rajo Muritani jokkunooɓe e ɗee golle ayiiba, poti waɗde…. » Ko noon kadi Eli ɗaɓɓiri denndaangal yimɓe, ɓe kaaɗoo haala ndottaaka muusnoo, yo keɗto haala kaa to rajo Muritanid. E oon sahaa, e wiyde makko « ma en paam hol to ngalɗoo jeeyngal jaasngal ummorii. Alaa toon ne so wonaa e yimɓe woowɓe waɗde geɗe jaasɗe. Ɓeen yimɓe woowɓe ƴettude fenaande ngostoroo ngoonga, ƴettuɓe murto neɗɗo, mbiya ɗum ‘peewnitgol’, ƴettuɓe kuudetaa, mbaɗti ɗum kisnugol demokaraasi, ɓeen yaɓɓooɓe ko aldaa e gacce denndaangal doosɗe leydi paatuɗe e juɓɓule e mbaawkaaji ñaawoore e carɗinooje. Ɗum waawi ummoraade tan ko e laamu mbemjungu, njiñiingu e caɗeele, ina wumbiloo no gumɗo nii. Faayndaare maggu ko yiiltude hakkillaaji yimɓe e aawde e mum en ngañgu e kusumma hakkunde leƴƴi, sikkude ɗuum ina waawi yaltinde ngu e caɗeele ngu wondi hannde ɗee. »
Haa hannde ko Eli haalata « So artii e manifeste du négro mauritanien », golle polis kaaɗnoo ko e waɗde anket, yiytude winndunooɓe ɓee e waɗtude ɗum en e juuɗe ñaawoore. Ko kewi caggal ɗuum fof, alaa ko polis anndi heen ».
« So artii e geɗe kewnooɗe caggal enndugol kuudetaa leñol baɗnongol e kitaale 90 e batte mum e nder Konu, miɗo siftina wonde ɗum naworaani mi hay huunde, sibu ko mi ɓoorinooɗo denndaangal ko kalfinanoo-mi e konu hee gila e hitaande 1985 ».
Ɗum noon, banndiraaɓe, ina laaɓti : e wiyde Eli, ko laamu Abdel Asiis woni caggal « bonnitgol haala makko ». Enen noon, eɗen teskii, gila Eli feeñnikinii e luulndo hee, laamu nguu ko ko laawanii mo. Seppooji « ɓaleeɓe » wonduɓe e laamu nguu, hono « tukuloor UPR en », ko seede majjum. Ɓe cosi ko ‘initiatiɓe’ (inisiyatiif, ko goomuuji heewnooɗi sompeede ngam hollitde ina wondi e Maawiya) tawi alaa ko woni faandaare mum so wonaa ‘luulndaade haala Eli kaa’. Ɓe ceppi, ɓe mbinndi ngam ‘hollitde mette maɓɓe e haala Eli kaa’.
Ɓe mbiyi ‘inisiyatiif’ maɓɓe oo ko nokku diisondiral e ndeenka, mo alaa ko woni faandaare mum so wonaa « daranaade ɓure renndo men ». Addani ɓe sosde mo ko ‘haala Eli mbattindiika kaa’. E wiyde maɓɓe « hooreejo leydi ɓooyɗo oo yedditiima Muritaninaagal taccinanooɓe e hitaande 1989 ». Ɗum addanta ɓe naamnaade mo : « hol ko saabii sahaa e sahaa kala, Eli ina welee duppude suudu men, hono Muritani ? … Hol ko o yiɗi ? … ». Ɓe njaabtii « Eli yiɗi ko felɓondirde leƴƴi leydi men, e addude jiiɓru hakkunde Muritaninaaɓe ». Bayyinaango ngoo ko kelle ɗiɗi, heen hello ko aybinde Eli tan.
Caggal nde ɓeeɗoo mbinndi, heewɓe mbiyi e maɓɓe hoo ! Woodi winnduɓe ngam naamndaade ɓe, hol to ngonnoo ɗii duuɓi kala, to ɓe ngonnoo nde haala binndital haaletee ? To ɓe ngonnoo nde Lamin Manngaan waraa ? Woodi siftinɓe ɗanngal huunde e maɓɓe, duuɓi jeenay jooni (oktoobar 2003), to Biriksel, ɗo ɓe mbiynoo « Maawiya waraani hay gooto, taccinaani hay gooto ». Ɓe mbiyi Eli yettaaki ɗoo ! Ɓe mbiyi « seppo ngoo fotnoo faade ko galle Bookara Sule, wonaa galle Eli ». Ɓe ciftini wonde addunoo mo Biriksel ko yaltinde wullitaango AƁOMM joɗɗinnoo to ñaawoore, ngam ɗaɓɓude « ñaawgol wul Taaya ». Yanti heen, « hecci hanki tan, e woote 2009, kanko waɗantunoo Eli kampaañ ».
Kono, ɓuri bonde e ɓeeɗoo ɓaleeɓe ko winndannde feeñnde e jaaynde wiyeteende l’Authentique Quotidien, ɗo min cuɓtanii on, min pirani on, huunde e taƴe : « … ɓee ɓaleeɓe, inniraaɓe ‘tukuloor UPR en’ potnoo ko muɓɓaade, sabu gacce. Sibu ko kamɓe njeeyi ndimaagu leñol maɓɓe ngam yiɗde ñaamde e wonde ». « Nde ɓe njaɓi feeñnikinaade e yeeso yimɓe kala, ɓe njaɓi huutorireede niiyene, ɓe ceppi, aɓe turi geeni, ngardini deedi, … ɓe ladi, ɓe porti daaɗe, liifti ɗemɗe, ngam yiylaade ɓurɗo waawde yoɓde »… « ɓe ɗeɗɗi gacce, moomii koyeera … yiylaade hoomtude ɓaleeɓe e naatnude ɗum en e hare nde himmanaani ɗum en. Sibu haala Eli hannde kaa, ko hare hakkunde koninkooɓe, ɓe nganndu-ɗaa kadi ko denɗiraaɓe ». « … Won e maɓɓe, wuurtaaɓe e Eli, mbaɗiino ɓaleeɓe ko ɓuri ko ɓe njooɓtortoo Eli koo, bonde. Yimɓe fof ina ciftora haala maɓɓe 89, ellee ko hanki tan, to rajo e tele Muritani walla e meetiŋaaji … nde ɓe mbiyata taccinaaɓe ɓee kala ko Sengaalnaaɓe… Won e maɓɓe kadi ina njeyaa e fuɗɗunooɓe sariya yaafuya 1993. Won e maɓɓe alaa ɗo keddunoo e winndere ndee ngam jaɓnude leyɗe goɗɗe wonde 89 kaaleteeɗo oo meeɗaa waɗde e Muritani, hay gooto meeɗaa wareede ɗoo, njiyaagu woodaani, leepte ngalaa, hakkeeji njaɓɓaaka, alaa kaɗaaɗo, alaa keedaaɗo. Njilluuji maɓɓe to Bañnjul, Wiyen, Seneef, Durban, Pari, New York hay gooto yejjitaani. Hay gooto kadi yejjitaani mukke Biriksel… ». « …ɓeeɗoo tukuloor UPR en ngonnoo hanki e PPM e SEM e PRDS e CMJD e ADIL e HCE. »
Eli noon, urmbit haala tan, kono ka meeɗaa deƴƴeede. Tuggi 89 faade hannde, loranooɓe e ngenndiyankooɓe tigi rigi ɓee, meeɗaa deƴƴude. Ɓe ceeraani e ɗaɓɓude nde wiɗto waɗetee haa anndee hol waɗnooɓe bone, hol taccinnooɓe, hol warnooɓe. Ɓe meeɗaa seerde e ɗaɓɓude nde ɓeen ñaawetee so nganndaama. Ɓe meeɗaa seerde e ɗaɓɓude nde baayeeji kolletee gaññeeje baabiraaɓe mum en to keedti. Haala hannde kaa tiindini ko geɗel gootel : so laaɓal waɗaaka, nuunɗal rewaaka, haa cay haala kaa ñifataa. No wiyretee nii tan « koyngal e leydi, mboddi leydi, kawraani hikka hawra mo wuuri ».
Politikaaji suuɗo suuɗoondu nafataa, yontii nde anndetee hol waɗnooɓe bone, mbele ñaawee ; anndee kadi ɓe mbaɗaano hay huunde ngoppee ndeeƴa. Kono ɓuri yontude fof, ko ittude ngee tooñannge e mumtannde baayeeji gonɗi mum en….
Muttaar


text:
Ñalnde talaata 2 noowammbar 2014, jeewte e ɗemɗe ngenndiije puɗɗiima e suudu sarɗi Senegaal. Go’o e nder leyɗe Afrik worgo Saharaa, ko laamu ina ƴetta kuulal yamirde kuutoragol ɗemɗe ngenndiije e nder Suudu Sarɗi, hay so tawii eɗen nganndi, e yeru, e nder leydi Muritani, gila nde Sih Sammba ƴetti konngol nder asaambele, haali e ɗemngal Pulaar, ɗum wontii no aada mo laawɗinaaka nii.
Kono to Senegaal ko laamu felliti waɗde ɗuum, e hirjinde ɗuum e semmbinde ɗuum. E Muritani, ko hakke mo heɓtinaaka, ko joomum en tan etotoo waawnude ɗum. Laamu Senegaal, ngam teeŋtinde kuulal ngal, waɗani ɗum ko kewu juutagol jeewte e nder ɗemɗe ngenndiije nder suudu sarɗi.
Ina wayi no kadi, ɗumɗoo ko huunde eɓɓanoonde ko ɓooyi. Ñalnde 21 suwee 2014 Mustafa Ñas habriino wonde kaɓirɗe katojinaaɗe e nantingol jeewte ɗee e nder ngenndiije poŋtaama, enndaama, kala ko fotnoo feewneede heen, feewnaama haa pari.
Noogaas e go’o almuudo ko faati e nantingol cuɓaama ngam hebleede fotde lebbi jeenay (9). Mustafa Ñas hollitii kadi wonde Dental Orop ina jeyaa e wallitde ciynugol ndee eɓɓaande.
E lewru oktoobar 2013, Mustafa Ñas habriino wonde nantingol ngol waɗoytee ko e ɗemɗe ngenndiije jeegom (6) yantude e Farayse. Njaru eɓɓaande ndee ko 350 miliyoŋ Ceefaa, tawi heen 225 miliyoŋ ko dokkal Dental Orop.
Bookara Aamadu Bah


text:
Mansa Musaa, Laamɗo Afriknaajo ɓurnooɗo Alɗude he winndere fof
Mansa Musaa, laaminooɗo joomaandu Mali e teemadannde sappo e nayaɓere (1400) woni neɗɗo ɓurɗo alɗude e ko anndaa he daartol. Ɗuum wonaa deftere balliftooɗo Afrocantrist hesere jaŋtii ɗum, alaa, ko jaaynde Ameriknaare wiyeteende celebritynetworth.com e kuɗol Brian Warner, yaltini ɗum ñalnde 13/10/2012.
Gila ndeen ne hitaande kala doggol ene wayloo, kono haajooni alaa meeɗɗo ardemo dow. Ngalu Mansa Musaa, e ko jaaynde ndee feññini, ene eyɓinee fotde 400 milyaar dolaar. Eɗen ciftina, neɗɗo ɓurɗo alɗude e aduna hee hannde o, Jeff Bezos, Cosɗo Amazon.com o, ngalu mum ko 116.9 milyaar dollars. Rewi e mum ko Bill Gate cosɗo Microsoft o, mo ko ɓooyani tan ko kanum wonatnoo hoore limoore, ngalu mum ko 99.9 milyaar dolaar. Mansa Musaa wuurno ko tuggude 1280 haa 1337, o laamiima joomaandu Mali duuɓi 25 (1312-1337). E ngaan saanga Joomaandu Mali ene renndini e nder keeri walla les njiimaandi mum leyɗe hannde ganndiraaɗe Mali,Guinee, Guinee Bissau, Niger,Burkina Faso,Cote D’ivoire Gambie, Senegal e huunde Mauritanie. Daartol ene siftora jahgol makko hajju e hitaande 1324. E ngal ɗannungal o yahdii e yimɓe teemedde njoyo (500) e dimle kaŋŋe. Nde Mansa Musaa yeti Ejipt kanum e sate mum ɓe ndimti e saraaji piramid hakke balɗe tati. O rokki laamɗo (Sultan) Ejipt 50,000 dinaar, oon bismiimo, luɓimo hoɗorde (palais) mum, yamiri watuleeɓe mum yoo teddinɓe kanko e yahdiiɓe makko.Ɓe ngoni ɗoon lewbi tati. Hakke e ko ɓe njuppi ɗoon e kaŋŋe, liɓii coggu kaŋŋge e nder Ejipt ko ena wona duuɓi noogaas coggu mum ummitaaki. Nde Mansa Musaa arti o addori annduɓe heewɓe, gila e seerenɓe diine haa e architect en; o mahi jamaaji e jumaaji e nder leydi hee won e majji haa jooni ene keddii. Timbuktu wonti saare ɗuɗe e ganndal. Mali wonti joomaandu mawndu, doolnudu e nder aduna he.


text:
Fulɓe e dogon en nder iiñcuru Mali : Daartol koɗdigal juutngal dummbungal
E nder nehaande leydi Mali, bannge fuɗnaange diiwaan (diiwal) Mooɓti, ɗo warhoore nde meeɗaa yiyeede waɗi, koɗdigal moƴƴal ina woodnoo nder teeminanɗe jappondirɗe e fawaade e kewkewe dawrugol e jolooje hakkunde ɓesnguuji koɗduɗi.
E ndaɓɓa, Dogon en ko remooɓe hoɗɓe e saraaji kaaƴe ɗe iletaake. Fulɓe ngaadorii ko durno jawɗeele, gila e nokkuuji joorɗi haa to Kofol maayo Niijeer. E nder oo nokku, ɗii ɓesnguuji ɗiɗi maantinɗi nguuri ko e gostondiral dañe mum en, mo woni fof wallandira e keddiiɗo oo. Fulɓe ngadda kosam e jaañte, Dogon en ngadda ñamateeri (gawri…) ɓe ngostondira. Taariindi wallita mo woni kala no wuurdi tawa ko e goɗɗo o yowitii.
Diiwaan nehaande Mali ( Wikimedia) : Fulɓe laamiiɓe, Dogon en laamaaɓe
Ɗum fof e wayde noon, jerondiral naamndii ko yo ɗii ɓesnguuji koɗdu e beldal, timmotiral maɓɓe fof e rummbude nder daartol maɓɓe. Kamɓe fof laaminoo ɓe ko kanankire mawɗe kuuriiɗe e ko wiyetee hannde Mali koo, hono Kaanankiri Sonngay hedde hakkunde teeminannde 15ɓiire e maayirɗe teeminannde 16ɓiire.
Cosgol laamaandi Fulɓe pawiindi e Diine e leñol, Diina Maasina e hitaande 1818, ko maande teeŋtunde nder jotondiral hakkunde Fulɓe e Dogon en.
Nde sabu tooñanngeeji hoɗdiiɓe – teeŋti e laamaandi Segu bannge Hirnaange-worgo e Tuwareg en to Rewo –, Fulɓe caltii, ngoni e ligganaade renndo heso fawiingo e diine Lislaam. Ɓe keertii nookuuji kesi, ɓe koɗi heen. Renndo maɓɓe fawii e laabi Lislaam. Lappi durnirɗi jawdi lelnaa. E fawaade e ɗuum, Fulɓe saliiɓe kiiɗal Lislaam nde hinnde Fulɓe Barinkooɓe (yetteteeɓe Bari) pawi e mum en, uuji njalti leydi. Leƴƴi ɗi ngonaa Fulɓe kam enne kiiɗaa, mbaɗtaa e caɗeele hoɗɓe ɓe teskaaka.
Hedde duuɓi sappo caggal ɗuum, Umar Taal, harbiyanke Jihaadi ummoriiɗo Hirnaange, Pullo kadi, luurdi e Maasina, o sosi njuɓɓudi kesiri. Ɓiyiiko cawndiiɗo e ɓiyɓe makko laamii, ceedtini laamaandi Fulɓe nder leydi hee, hay sinno jotondiral e Dogon en seɓorii nder desondiral hakkunde maɓɓe.
Nde koloñaal naati hedde capanɗe caggal ɗuum, ñoƴƴi leƴƴi fof, wayli jotondiral renndo, harmini macungaagu (hay sinno yuɓɓo kinɗe heddiima nder renndo ngoo haa e oo yonta), hono no Aamadu Hampaate Bah winndiri tigi e deftere mum seedtinnde « Amkoullel, l’enfant peul » (Amkullel, Suka Pullo).
Nde Mali heɓi jeytaare mum e 1960, renndiyaagal (socialisme) leydi ndii fuɗɗii sompude potal renndo. Jaanduyaagal Fulɓe maayii pak.
Kitaale 1970-80, mbayliigu nduumiingu
Yoorooji duuɓi 1970 haa 1980 njerɓinii leƴƴi diiwaal ngal fof. Remooɓe e remooɓe-durnooɓe naatanii nguurndam caɗtuɗam. Kono kamɓe ceɓori durnooɓe mehɓe (ɓe nawdaani heen ndema). Nde jawdi maaynoo haa laaɓi, Fulɓe ndeestii to bannge renndo. Alaa-e-sago ɓe pawata nguurndam maɓɓe ko e hoɗdiiɓe maɓɓe. Nde wonnoo aɓe nganndiraa humpito to nehngo jawdi, ɓe mbaɗti halfineede nayi hoɗdiiɓe maɓɓe hono Dogon en, wonti njaatigaagal.
To eɓɓaaɗe ngenndiije ndema, ɓuri teskaade ko remooɓe, jogitiiɓe nokkuuji gonnooɗi e lappi jawɗeele Fulɓe. Hoɗdunooɓe mbaɗti luurdude nde sabu ɗuum. Ɗum jibini caɗeele ɗe meeɗaa hawreede e teeminanɗe jawtuɗe ɗe.
E oon tuma kadi, Dowla Mali fuɗɗii naatde heen. Ɓamtugol njilluuji kesi (tourisme) yaajnaa nder ko wiyatee « Pays Dogon » (Leydi Dogon en), mawnini wiyde ko Dogon en ngoni jeyɓe nokku oo, fuuynude nokku oo heewde leƴƴi. Hay sinno leƴƴi keddiiɗi ɗii naftoriima njilluuji « Leydi Dogon en », ko wayi njilluuji nder wuro hormaango Jenne, kam e laamorgo diiwal ngal, Mooɓti.
Gaa gaa luure hakkunde leƴƴi, pelɓondire meeɗaa jolde. Sahaa kala dowla Mali ina heeda hakkunde majji. Nde sabu deeƴere kitaale 1990 haa 2002 hollirii yiyannde wonde leƴƴi ɗii nguurdii nder yontaaji japppondirɗi dow jam e deeƴere. Luure daartol e ɓernde ndeƴƴi. Ɗum haɗaani Dogon en e Fulɓe hoɗdude ɗo gootel, e dow kisal e deeƴere.
E hitaande 2012, peeñgol luure kese
Nde pollugol laamu Mali waɗi e lewru Marsa 2012 to Bamako, laabi jamirooje konu Mali mboni. Yimɓe njedditii njuɓɓudi laamu. Ɓayri terɗe njuɓɓudi laamu ngalaa, pelɓondire puɗɗitii hakkunde Dogon en e Fulɓe durnooɓe, haa waɗi maayɓe. Pelɓondire kese ɗe ngalaa haɗde puɗɗii.
Ko ndeen dowla Mali yahri caggal nder diiwal Mooɓti, e yeeso MNLA (Mouvement national de libération de l’Azawad : Dillere Ngenndiire ngam Jeytaare Azawad), kam e maaldiiɓe mum Ansaar Ed-diin (Ansar Dine). Won e nokkuuji diiwal Mooɓti kedditii e njiimaandi ɗee dille ɗiɗi. Hoɗɓe Duwensa mbaɗaa geɗe keewɗe kaantare.
Fedde woɗnde jibinaa e oon saanga, Dillere ngam Ngootaagu e Jihaadi nder Afiriki Hirnaange (Mouvement pour l’Unicité et le Djihad en Afrique de l’Ouest –MUJAO-). Ndee dillere jihaadiyankoore huurii e wuro Duwensa e lewru Settaambur 2012. Duwensanaaɓe iwii e njiimaandi MNLA, naati e ndi MUJAO. Ɓe tabitini laabi maɓɓe nder wuro ngoo e fawaade miijanteendi maɓɓe (idéologie). Duwensanaaɓe keɓii won ndiin njuɓɓudi hay sinno wellitaare ndee ina waɗi keeri e kaɗle. Tuggude kuuragol e tunndu Duwensa haa nde « Serval » lomtii e Saawiyee 2013, Fulɓe heewɓe naatti e MUJAO. Ɓee Fulɓe ndalliniri naatgol mum en MUJAO ko ngam ɗomɗeede potal renndo, maande haɓɓiinde e huutoraade kesum, kono kadi woƴeede wuurtude e jeece hiiɗooɓe hesɓe hono MNLA. Oo dumunna daɓɓo kewnii ko iwataa e hakkillaaji, Fulɓe puɗɗiima waɗteede e Jihaadiyankooɓe.
E hitaande 2015, peeñgol maalde ndimaagu Maasina
Ina wayi no dowla woodaani e diiwaan hee hay sinno seɓɓitiiɓe ndeestiima. E hitaande 2015, kisal diiwal ngal dañaaka, pelɓondire ñawndaaka caggal nde Jihaadiyankooɓe kuurii e nokku oo.
Dillere jihaadi hesere jibinaama e 2015, “Maalde ngam ndimaagu Maasina”. Ardii nde ko Pullo biyeteeɗo Aamadu Kuufa. Teskaade Fulɓe fof ko maaldiiɓe jihaadiyankooɓe ngam siftorde daartol laamaandi Maasina nder teeminannde 19ɓiire (o jaggiri ɗum ko e ndonu maɓɓe), Aamadu Kuufa noddi yo juulɓe fof ngar ngam haɓde e laamu Mali. Kono noon, o siftinii nder « kutbaaji » makko wonde o haɓanaaki leñol gootol, o daranii ko potal renndo leƴƴi fof.
Kaa haala nanaama nder leƴƴi Fulɓe waasɓe (caggal yoorooji), saliiɓe kiiɗe ɗe konu laamu Mali fawi e dow mum en.
Maalde ngam ndimaagu Maasina tuubani dillere Ansaar E-Diin mo Iyad ag Ghaali ardii, ɓe cosi dillere woɗnde hesere : Dental Wallitde Lislaam e Juulɓe (Groupe de soutien à l’islam et aux musulmans –GSIM- ). Ngal dental kesal ummanii kareeli keewɗi nder nokku oo, ɓe kulɓini heen hoɗɓe e gure, jeyaaɓe e leƴƴi fof. Ko ndeen kadi ndenton tokoson puɗɗii yaltude, ko wayi no Ansar ul-Islam jooɗinooɗo rewo Burkina Faso, janatnooɗo sahaa fof e diiwal Mooɓti. Ardinoo Ansar ul-Islam ko Fulɓe kadi, ko e maɓɓe terɗe konu ummotonoo.
Sawru gumɗo bonanndeeji puɗɗiima
Mettere leƴƴi ɗi ngonaa Fulɓe puɗɗii. Fulɓe wurankooɓe takkaa ko habrooɓe Jihaadiyankooɓe. Dente haɓtotooɓe cosaa. Bonandeeji ngontii sawru-gumɗo, Fulɓe ne mbaɗti yoɓtaade. Fulɓe e Dogon en mbaɗti sahaa fof nanngondirde nder kareeli ƴiiƴiiji. Luure goodnooɗe cuppitiima, ɗum yaajni ngañgu.
Gila e hitaane 2016, duɗal biyeteengal « United States Holocaust Memorial Museum » (Mooftirdu Ɓooyndu Maantinorde Holockost mo Dowlaaji Dentuɗi) hollitii haala mbonka leƴƴi ɗiɗi ɗii fof. Won Fulɓe mbaɗi Dogon en ko « laddiyankooɓe » ɓe « pinaani ». To oya bannge, Dogon en ina mbiya aɓe ngondi e « jikku yiɗde laamaade » e jaɓande jihaadi.
Haala mbonka sarii e jeewte e Internet. Ko ɗoon miijo leydi Dogon en jokkondirndi ina woodi. Fulɓe njaggiraa ko aranɓe e nder nokku oo. E won e nokkuuji ɓe puɗɗaa riiweede gila 2016. Golle kantare jihadiyankooɓe teeŋtini ɗii miijooji, hay sinno ko ɓuri heewde e Fulɓe ko saliiɓe ɗee dille jogitiiɗe kaɓtorɗe.
Jibinegol miijanteendi mumtugol leñol
Ko e kaa ngonka fedde harbiyankooɓe Dogon en wiyeteende Dan Na Ambasagu (Waañooɓe Mbakkiliima e Allah) jibinaa e lewru Deesambar 2016. Nde fedde nde jibinaa tan, ardiiɓe nde kolliri pellital mum en haɓde e kala gaño Dogon en. Ɓe kolliti hare maɓɓe ko waɗɗiinde, wallitoore « hare feewde e seɓɓitiiɓe ». Ɗum addi dowla Mali waɗti hakkille e maɓɓe e wallidiiɓe maɓɓe. Njanguuju e gure Fulɓe ɓeydii yaajde e heewde.
Ngam dartaade ɗum, Fulɓe ne ndenti, ndaranii njoftiigu feewde e gure Dogon en. Wurankooɓe heewɓe ngoni ɗo hakkunde ɗoo, ɓeya too e ɓeya gaa njana e mum en. Ko ɗum tagi Dogon en sikkude Fulɓe fof ngondi ko e Jihaadiyankooɓe.
Kono noon, Dan Na Ambasagu e wallidiiɓe mum kolli mbaawka mum en e kuutoragol kaɓirɗe bonɗe, « bombooje » mawɗe, wutteeji-njamndi. Iwdi ɗee kaɓirɗe haa hannde anndaaka to ummii. Harbiyankooɓe ɓe njeyaaka e leydi hee njiyaa ina ngondi e harbiyankooɓe Dan Na Ambasagu. Tawaama ɓee harbiyankooɓe ko « mercenaires » (yoɓaaɓe ina kaɓee) kono hay gooto anndaa muyaaɗe maɓɓe e holi gardiiɗo ɓe.
E sawndo ɗuum, haala ngañgu feewde e Fulɓe fuɗɗii saraade nder Internet. Ɓe koolita heen Fulɓe njiɗi ko halfude Dogon en. Dogon en hollirɓe ngañgu Fulɓe ko seeɗa kono aɓe ndoolna goomuuji haɓeteeɓe mbele aɓe njaltina Fulɓe nokku oo walla ɓe mbara ɓe, ɓe mbonna pinal maɓɓe. Miijanteendi mumtugol leƴƴiwol fuɗɗiima.
Tuggude 2016, ujune Fulɓe wurankooɓe puɗɗiima dogde kantare harbiyankooɓe, Dogon en mbaɗti uujde (no Fulɓe nii), ɓe tiindii nder gure teeru diiwal ngal, woɗɓe ɓura woɗɗoyde haa Bamako ɗo ɓe nguuri nder baasal mawngal.
Ɗoon e nehaande Mali (Maasina), harbiyankooɓe Dan Na Ambasagu mbaɗti hollirde weltaare mum en jokkondirde konu dowla Mali e halfinaaɓe njuɓɓudi. Sahaa kala aɓe njiyee aɓe njahda e soofaaji konu Mali aɓe njiyloo “jihaadiyankooɓe”, woni Fulɓe. Ɗum jibini kulol mawngol to Fulɓe, ngati ko ɗum hare feewde e maɓɓe tawa ɓe ngalaa ɗo ɓe ngullitii, dowla woodaani – sofaaji konu Mali mbaɗtii nii jaggude Fulɓe wurankooɓe faaydaaɓe e seɓɓitiiɓe. Ko goonga Laamu Mali to Bamako etiima lelnude peeje ngam kisal, kono alaa ko ɗum nafti. Ɗum fof e wayde noon, woodii ɗo Dogon en cuuɗi Fulɓe nder galleeji mum en, ɓe cowi Fulɓe heewɓe haa ndaɗi ɗo maayatnoo.
Ogosagu, kaaɗtudi bonannde
Nde kareeli ɗii ɓeydii yaajde, woodi Fulɓe njuɓɓi ngam haɓtaade tawa mbiyata ko ngonaa jihaadiyankooɓe. Yiɗde maɓɓe ko haɓtaade e reende kisal maɓɓe, ɓe ummanii kamɓe ne njoftiigu, ɗum ɓeydi kulol to Dogon en. Uujooji Dogon en tawtii ɗi Fulɓe.
Ɗum e wayde noon, ko Fulɓe ɓuri bonireede e ɗii kareeli baŋ-yoo-baŋ. Dan Na Ambasagu e maaldiiɓe mum ɓuri ɓe doole ngati kaɓirɗe mum en. Tuggude 2018, « wideyooji » e seedeeji kollitii aɓe leɓta Fulɓe, ɓe mbara ɗum en walla ɓe ngoppa e mum en siyuuji.Ɗee kantare e jeeyngal bonngal ngal Dan Na Ambasagu waɗata, Fulɓe ngoni e kataa mo jangtotaako. Ko ndeen hankadi warngooji mooɓe Fulɓe puɗɗitii. Gure Fulɓe nduppaa, yimɓe mum en mbaraa.
Ko ndee kantare ƴiiƴiije Ogosagu ngari. E ngoo wuro, ñalnde 23 Marsa 2019, bone heɓii kaaɗtudi mum : cukalon e rewɓe horiiɓe, nayeeɓe – kala mo battam-boniiɓe nanngi – mbaɗaa yarga. Won heen nduppaa ko ina nguuri. Woɗɓe kirsaa. Nate ngoo warngo ina njaaji, ango anndina Malinaaɓe e kala neɗɗo, wonde ngoo diwtii hankadi luure hakkunde leƴƴi. Ina laaɓi hannde ngo wontii miijanteendi mumtugol leƴƴiwol ngo ruggiyankooɓe ngardii.
Ɗee dille ƴiiƴiije ɗe kumpaani hay gooto njoli ko e daartol juutngol koɗdigal heen sahaaji caɗtungal hakkunde Fulɓe e Dogon en. Ko waɗɗii hannde, so deeƴere dañaama, ko welditinde ɗii leƴƴi ɗiɗi, e mahtaade renndo miijanoongo e kitaale 1990 e 2000.
Ko ɓuri teeŋtude e ɗee luure jibini ɗum en ko naatgol heen terɗe ɗe njeyaaka heen, kam e sarde kumpite fenaande bonnitooje faamamuya baŋ-yoo-baŋ : jihaadiyankooɓe ruggiyankooɓe jananɓe ɓeydi ko caru. Mo woni fof ina wondi e kulol. Ɗoon ɗo dowla woodaani mbele ina ɓiloo hakkunde luurduɓe, reena doofolɓe, riiwa ruggiyankooɓe jananɓe, kantare ɗee ɓeydoto, njahra yeeso, ɓeydoo bonde.
Dugukolo Alfaa Umar Bah-Konaare
Fulo : Aamadu Malal Gey
https://www.lepoint.fr/afrique/mali-peuls-et-dogons-histoire-d-une-longue-relation-ambivalente-29-03-2019-2304664_3826.php


text:
Hakkunde neɗɗo e ɗemngal ko muynam ɗam entetaake, waɗde fotaani wuureede e won e mbaydi tinndinoore, ko alaa e sago anndee – anndidee to tiindaa hay so haaldanooko, waktu bottaari so heedii mo woni fof hay so haalanaaka anndii.
Nguurndam ɗemngal ne ellee ko noon foti wayde.
Ɗo aduna o tolnii hannde ɗo, leňol fotii ɓurde wiyde ina wuurnira hoyre mum e tinndinooje bayɗe no yo ɗemngal haale yo yimɓe ngon leňol mum en.
Ɗuum ɗoon foti ko anndeede e woneede gooto fof dola ɗum e hakkilke mum, roondanoo ɗum hoyre mum wonoo ɗum ko aldaa e ɗaananaade ɗum saka na fin’dinireede ɗum.
#Guurgol
ɗemngal ina fawii e haalireede #nguuraandi
renndo nder e boowal leydi, ɗemngal so ina haaliree ɗuum alataa ko heedi ɗum walla ko suri ɗum e ɓamtaare, nde tawnoo neɗɗo waawi rewde tabita ňiiɓa tan ko e ko wuurni ɗum, neɗɗo na heewaa dame guurnuɗe mum.
Hannde kaalirɗe nani caroo na njaaja na njaawna kala huunde, so laawol ɓamtaare rewaama ɓamtaare nde yaawa daňeede heɓee.
Kono kadi so laawi telɓinooji njaggaama wontata tan ko tonngitaade hoyre mum na wullitoo aduna mo yeeƳotaako ɗum saka walla ɗum, walla nii jahtiral caggal ɓeyda ɓeydal mum.
haalirde fof waawnde won’de haalanta ko nanooɓe ɗemngal haalata ka, kono kay wonaa neɗɗo ɗemngal o tan haalirde nde haalanta. Tawde ɗemɗe aduna ɗe fof ko kaalata koo, ko huunde wootere, ko ɗuum waɗi ɗemngal kaalanoowal nanooɓe ɗum waawata ɗemngal kaalanoowal jeyɓe mum.


text:
Taytu Betul
Taytu Betul (ge'ez : ጣይቱ ብጡል), inniraanooɗo Wälättä Mikael ko debbo dimo ecopinaajo jibinaaɗo hedde 1851 nder to Semien, sara Tigray, o sankii ñande 11 colte 1918 to Entoto. Ko o laamiyaŋke jiimnooɗo e laamanteeri ndi Ecopi tuggude 1889 haa 1913.[1]
Sabu iwdemo e ɓesngu rimɗungu ɓooyngu to rewo Ecopi, o heɓii nehdi ñiiɓndi e cosaan e aada. O jangii kadi dowre goɗɗe ballitoojemo e fannu laamagol ko way heen no geɗe jawtuɗe keeri, newnotiral, ko ganduɗa hewaano e oon jamaanu e debbo, e nder Afriki walla nokku goɗɗo. Caggal dewle keewɗe, Betu resondiri e lewru seeɗto 1883 e laamiɗo Choa biyeteeɗo Sahle Myriam, mo ganduɗa ko kam e makko poti pellital, kadi kañum ina yiilotonoo ballal toon e rewo leydi he. Ngaal ballital saabi Sahle Myriam jiimi e kala laamu e nder Ecopi e hitaande 1889 e nootitoraademo Menelik II. Ndeen waɗi Taytu Betul jeyaa e rewɓe ɓurɓe dowlude e oon jamaanu.
Newniyaŋke laaptuɗo, Taytu Betul sirŋiniima haɓi e koniyanŋkooɓe italinaaɓe muuyanooɓe dahde leydi makko. Laamuyanke o sali fountondireede haa woni sabu ɗuum waasnatnoɓe yoga e leyɗeele ecopinaɓe. Ko wonaa ɗuum ko, jom galle makko ŋeewi tawo ko nanondiral ko adii nde omo abbo e koŋgol jom suudu makko. Taytu Betul ina tawa wolde Adoua nde 1896, mo ɓe ndippi e dow italinaaɓe. Haysinno o jogaaki gollal teeŋtungal, doole makko e boowal laamu he e to jom galle makko seeraani e ɓeydaade. O lelnii peeje keewɗe haa teeŋti e darnugol laamorgo ngo Ecopi jooni ngo, woni Addis-Abeba. Nde wonno habdiiɓe Menelik ɓe wondude heen feccere e ɓiɓɓe leydi ndi ngonaa welaaɓemo, nde jom galle makko o sanki tan o joña baŋnge.
Nguurndam[taƴto | taƴto ɗaɗi wiki]
Taytu Betul ummi ko e ɓesngu Oromos dowlungu e baŋnge rewo Abyssinie kadi foottungu jokkere e lasli salomonide kam e laamɗo mo teemidinol XVII ɓiwol, Susneyos. Baba makko, gonnooɗo ras Betul Haile Maryam, ko kalfinaaɗo laamu mo Semien. Kabaruuji faade e yummum Taytu Betul ina niɓɓiɗi : yoga e windooɓe cikki e riimayɓe o ummi, yaama koo korɗo, woɗɓe ina ciforoomo debbo keewɗo nafoore, « debbo tedduɗo mo Gondar ». Taytu Betul ko kumbaajo ɓesngu ngu sukaaɓe nayo, ɗiɗo worɓe e ɗiɗo rewɓe, kamɓe fof ɓe keɓi cagataagal, ko heewaani, sabu kewgol maayirgol cukaaku keewnongol to Ecopi e oon jamaanu. Taytu Betul jokkiino jaggireede no « lewlewal mo Ecopi».
Cukaaku e jaŋde[taƴto | taƴto ɗaɗi wiki]
Taytu jibinaa ko Semien, saanga 1851. Hono sukaaɓe rewɓe rimɓe heewɓe rewooɓe diine Iisa e saare he, Taytu Betul nehii ko e nehdi diiniyankaagu yuɓɓungu. O jangi kadi amharique, ñaawooje , geɗe adunnayaŋkooje e politiki. Taytu Betul heblaama e dewgal ko yaawi, o adi reeseede ko gila omo yaara e duuɓi 10 hakkunde makko e gooto e sordaasi laamuyaŋke mo Téwodros II. Ndeen noon, kabaruuji ko faati e cukaaku kam e cagataagal makko ɓuraa heew.
Gadiiɗo resdemo soka ko e yanŋgo felliyankooɓe. Wadde, Taytu Betul resta laawol ɗiɗoɓol e bieteeɗo « dejazmach » Taklé Guiorguis[3], mbo o seertata ngam humtaneede e goɗɗo ɓurɗo alɗude e dowlude. Dewgal ngal muujaaki sabu urɓudemo gorko makko haa firñitii e Yohannes IV. Peeje ɗe cuurta, waɗi o waawnaa e dewgal ngal heewaani ngartam e konuyanke ɓolto. Caggal ɗeen dewle nai ɗe muujaaki no feewi, Taytu resondiri e cukko sordaasi mo Sahle Maryam, négus mo Choa, rewi heen ko sordaasi Fitaorari Zekargatchou, keynum Sahle Maryam. Dewgal makko cakkitiiŋgal hakkunde makko e ras Ouoldié walliti ganndotiral makko e négus o. Ndeen noon, Taytu Betul naati e dewle keewɗe ko adii nde omo hawra kadi o resondira e gonoyoowo laamuyaŋke o.
Dewgal makko e Sahle Maryam[taƴto | taƴto ɗaɗi wiki]
Nde Sahle Maryam, gardiiɗo mo Choa, hawri e Taytu Betul, tawi ko dewgal mum e debbo mum gadiiɗo bieteeɗo Altash, ɓiyum Téwodros II o, gasiino[4]. Ndeen noon, ko batoowo ina wiee Bafana o yiɗnoo, kono garal Taytu Betul, ganndiraaɗo ɗaaɗgol mum peɗeeli e mbaadi mum laaptundi sabu iwdi mum e oromos, waɗi o liɓi oya ko yaawi. Taytu Betul e Sahle Maryam ndesondiri ko ñande seeɗto 1883[4].
Ngalɗo dewgal rendini ko yimɓe ɗiɗo jom en anniyaaji tiiɗɗi, jogiiɓe kadi mbaawkaaji timmitinɗi baawɗi yettindeɓe e jappeere laamu he. Ceeɓgol mawngol to bange politiki e gardogol mo Taytu, timmini ɗum ko mbaawka ganndal werto leydi. Ko teeŋtini ɗum, ɓesngu kanko jogorɗo wonoyde laamuyaŋke, omo jogi ballal to rewo too, iwdi laamuyaŋkooɓe ɗiɗo ɓennuɓe ɓe, woni Téwodros II eYohannes IV[5]. Waddene, hoɗɓe to rewo ɓe ɓurnoo teddineede to baŋnge ƴamgol lefol laamu. O naworii e dewgal he kadi ngalu heewŋngu ummoriiŋngu e leyɗeele ndema e wosorɗe kam e pelle jaaƴɗe hesindiiɓe sabaabu nde jinnaaɓe makko. Sahle Maryam jeyaa ko to baŋnge worgo, wadde resondirdemo e Taytu ma laɓɓin ngonka makko e nder saare he.
To baŋngal mum, Taytu Betul kañum hollirii anniyaaji laamorɗi toowɗi… kadi o nangiri dewgal ngal ko jettorgal ngal juutata e doole laamuyaŋkaagal[5]. Jaati, wonde Sahle Maryam laamɗo mo Choa addanii ɗum fooɗanaade laamu Ecopi tuumnaade e gootol e lasli makko mo asko nawti haa to roi Salomon kam e reine de Saba, ballal nafowal so tumnaama e Kebra Nagast, to fina tawaji e kuule ecopinaaɓe ndentinaa[6]. Taytu Betul ina laaɓa wonde, ƴoyre makko mawnde nde e peertugol makko to baŋnge politiki, so ɓeydaama e dañal makko to baŋngue paggundi, maa adanmo wallude jom galle makko haa yettina anniya mum kadi kaŋko ne o jogo nafoore e jogogal leydi ndi.
Wadde dewgal ngal koko miijta haa ɓenndi to baŋgeeji ɗiɗi fof.
Wadde dewgal ngal koko mi
Debbo laamuyanke o e jiimgol e Ecopi[taƴto | taƴto ɗaɗi wiki]
E nder saha ɓurɗo huccude e adunayaŋkagal, debbo laamuyaŋke keso o soobima haa tiiɗi e calagol njiimanteeri oropnaaɓe. . Ndeen maayirde teemodinol duuɓi XIXɓiiwol, ko jaaccingol keeri njiimanteeri e nder Afriki fof [7]. Feññini Taytu Betul ko saalaade mum feewde e Oropnaaɓe e kuule mbo o yamiri jom galle makko yo ƴettu feewde e jaɓɓugol ndimaagu maɓɓe mo ñaawooje koɗe ɗe pooɗontono. Debbo laamuyanŋke o ardii konu saliiɓe oropnaaɓe, salinooɓe feere jokkotiral mo laamuyanŋke Ménélik II fewjunoo hakkunde mum e oropnaaɓe[8]. Debbo laamuyaŋke o walliti gollal njogitaari feewde e Italinaaɓe, e kargugol Oropnaaɓe e leydi he. Kono noon, hay sinno o ɓuraa horsin Oropnaaɓe ɓe, haa adaniimo wiide o waawa muñde hendu maɓɓe, Taytu Betul ina hottanno Oropnaaɓe e kewuuji laamɓe ɗi, taw noon omo jeerto been ɗoon[9]. Nafoore wootere nde o yiyi e maɓɓe fawi ko e ngonka rewɓe to Orop. Cirŋinagol debbo makko e golle bonɗe Italinaaɓe ɗe ngaddani Menelik saaktude e 1893 toŋgondiral mo Wuchale ngal o siifno duuɓi nay jawtuɗi, ŋakkungal fotde tolno hakkunde tuumnorgal amharik ngal e tuumnorgal italinaaɓe ngal, jaggirnoongal laamanteeri makko ndi deentorgal italinaaɓe. Ñande 1 mbooy 1896, konuuji makko pooli italinaaɓe toAdoua, e nder Tigray. Tuumnorɓe keewɗe tuumi Taytu Betul tawtoreede boowal wolde mo Adoua, kono ala heen ko laaɓi. Fof tan ko njoorto laamuyaŋkooɓe resondirɓe ɓe, fawnooɓe fof e nguuɗoon poolgu, ndañi wune: nde wolde Adoua nde ɓenni, ɓe ndañii fodde gooŋɗunde kadi Oropnaaɓe ɓe ndaardiɓe yiitere aardiiɓe neetaanteeɓe e dowlal mo Afriki kesal jaafaŋngal « fodde njiimanteeri »[10].
Coobagol makko e laamorgol Ménélik II[taƴto | taƴto ɗaɗi wiki]
Taytu Betul soobiima no feewi e laamorgol mo Ménélik II. Waasdemo fiileede lefol régente waɗi debbo laamuyaŋke o ala hay jojannde wootere ko faati e laamorgol e haala[11]. Haɗaani noon wuurdiiɓe ɓe seettaade coobagol makko teeŋtungol, kadi ciforoomo saha no debbo ŋaɗɗo mo laamu jarani fof. Cafroowo mawɗo biyeteeɗo Paul Merab (en), ɓattiiɗo ɓeen laamuyaŋkooɓe resondirɓe, ko nii siforiimo[11] : « Debbo laamuyaŋke o ko peertuɗo tigi, pinɗo tigi e geɗe ko faati e Orop ¬(…), O mbo tawtoree haajuuji leydi ndi kala : Haajuuji adunayaŋkooji ɓuri wojdemo no feewi. O mbo jogi yiyannde laaɓtunde seniinde e geɗe gooɗɗe ɗe (…) Taitou ɓoyi rokkude jom galle mum waajuuji baɗɗi faayida. Ménélik ɓeeɗaa siifde tawo waynaakimo ». O ɓeydi heen e 1907 : « Gila duuɓi sappo e jeetati ko joƴinaa e jappeere he, o meeɗaa seerde e hollirde hoore makko e kala saha, ko debbo hooreejo, debbo gollotooɗo[12]. »
Nafoore Taytu Betul ina tawe kadi e cuɓogol e jaakorɗe laamu tiiɗɗe, to enɗam makko ittanaa geɗal sanne, jiŋngere jibinandemo ngañgu aristocrat yen iwɓe diiwanuuji goɗɗitiiɗimo, haa teeŋti e rimɓe mo choane[13]. Ko ɓeydi heen, debbo laamuyaŋke o dognata e boowal laamu he tan ko laamorgal ngenndiyaŋkeewal[14]. Ko teeŋtini ɗum, omo woƴanoo sanne nguurndam laamorgo ngo, Addis Abeba, sompaango ko mooyaani e dow peeje makko kam e jom galle makko[15]. Sabaabu nde makko, laamorgo ngo wonti nokku potal e bewre laamiiɓe. Debbo laamuyaŋke o suɓii kadi dingiral moo naŋngiri gooto e nokkuuji kaanduɗo e ñeemtinde laamuyankaagu ngam hollirde doole laamorɗe makko[16]. Taytu Betul walli kadi jom galle mum seertude e haɓaade peeje ɗe haɓdiiɓe makko pewjatno[17].
Ndeen noon, taadi tuumnorɗe ɓooyɗe e seedantaagu fotngu woodaani, andude nafoore debbo laamuyaŋke o haa laapta weeɓaani[17]. Fof tan ko wiide darnde makko won ɓe muusi, tuumaamuyaaji keewɗi kam haalaluuji peeñii, ummoraade e ñaawooje koɗe, kadi wonndude e heen baŋnge yimɓe leudi makko. Ɗiin haalaluuji pawaa ko e jikku debbo laamuyaŋke o, naŋngiraaɗo muusɗo e nayɗo [17]. No Ménélik II wayi yiɗeede ni, ko noon Taytu Betul wayi añeede. Taytu Betul feeññini ɗum ko jikku mum muusɗo, e ceeɓgol mum e laamorgol e jamaanu mo rewɓe ngalaano koŋngol e no laamirtee. O dañii heƴde e nokku mo worɓe tan keerorinoo.
Njanŋgu makko caggal maayde gorko laamuyaŋke o[taƴto | taƴto ɗaɗi wiki]
Ɗiin haalaluuji e ndeen yiitere bonnde feewde e Taytu Betul ndartaaki : nde Ménélik II faawaa, ɗi ɓeydii tuumdemo ko maayde gorko laamuyaŋke o ñaagotoo. Merab windi : « Gila o faawa, ko kaŋko wonti e goonga gaardiiɗo leydi ndi baŋnge laamogol ko yaltata hono ko naatata13]. » Kono noon, ɗeen tuumaamuyaaji ngala to ɓaggi kadi woɗɓe njeddii ɗi18]. Teeŋtini ɗum ko Taytu Betul duñciraama e laamu he seeɗa seeɗa gila ni ko adii jom galle makko ina saŋko.
Caggal saŋkaare Menelik, o joñcoyii galle laamorɗo mo Entoto. Taaniiko Lidj Iyasou, gontuɗo laamuyaŋke e dow innitoraade Iyasou V, fiiltaa e siilto 1916 sabu rimɓe ɓe e egiliis o njaɓaani juulɗo ardo leydi ndi[19]. Lomtiimo ko Zewditou, ɓiɗɗo debbo mo Ménélik II jibidini e debbo goɗɗo. Nde o nani oon kabaaru, Taytu, njoncoynooɗo to galle laamorɗo moEntoto, ko hono nii fotata wiide « Jonni noon ko debbo ɓe piili kono wonaa miin. Kono wonaa miin ». Ɗuum ɗoon ne ɗefi teeŋtinde tuumamuyaaji biyatnooɗi wonde Taytu Betul yiɗnoo ko wonde « debbo laamiɗo worɓe »[20]. Debbo laamuyaŋke keso o ina nanndi e neetaniiɗo Taytu kadi o ñaagiimo yoo tawmo Addis-Abeba, oon jaɓaani, kono no wayi fof Zewditou arii haa Entotto neetanaademo[20]. Caggal mum seeɗa, Taytu ñaagii yoo nawte Gondar jokkitoyde toon nguurndam mum, kono laamu ngu sali. Lebbi tati pawii heen o saŋkii, ñande 11 colte 1918[21]. Nde o maayi ñande 11 colte 1918, Zewditou fewji janayse balɗe tati kuljinɗe ngam mawninde golleTaytu Betul [21]. O wiraa ko sara jom galle makko Ménélik II e nder monastère mo Taeka Negest Ba'eta Le Mariam to Addis Abeba[22].
Golle e ndonu[taƴto | taƴto ɗaɗi wiki]
Waɗii sahaa, Taytu Betul naŋngiraa ko debbo laamuyaŋke toowɗo kufune kadi mbo yiɗaa arɓe haa teeŋti noon e laamuyaŋkooli oropnaaɓe, yiyannde nde Chris Prouty yaadaani. E yiyannde o debbo taarikiyaŋke Ameriknaajo , Taytu ko e gooŋnga mum woni e deentagol mum Oropnaaɓe wonnooɓe e halfude Afriki fof seeɗa seeɗa [22]. Heen baŋnge, ko ngool deentogol addani Ecopi, caggal poolgu to Adoua, heddaade leydi ngootiri e dowle Afriki, e hawde wolde njiimanteeri. Ndeen Ecopi naati e Société des Nations hakkunde golwole aduniyaŋkooje ɗiɗi ɗe, kono Itali mo Benito Mussolini njani e dow maɓɓe taw dental aduniyaŋkeewal ngal ɗippaani ni[23]. To Dowlaaji-dentuɗi, poolgu mo Ecopi e dow laamuuji njimanteeri ngu europnaaɓe, goomu mo Harlem Renaissance, mbeytoriima ɗum haa teeŋti e 1910 e sabaabu cehoowo biyereeɗo Meta Vaux Warrick Fuller (en) e Cehgal mum Ethiopia Awakening.
E ooɗo saha[taƴto | taƴto ɗaɗi wiki]
Oo sahaa mo ngonɗen, innde Taytu Betul ina laati anndeede e italinaaɓe, e nde tawee e koŋnguɗi baaɗi no « Oo holmo naŋngiri horemum ? Laamuyanke Taytu » (Ma chi si crede di essere quella là, la regina Taitù?) Walla kadi « Omo nanndi e dono laamu Taytu », ngol ɗoo koŋngol heewi wiyeede ɗum ko debbo keewɗo koongu e dow gorko mum[23], e ngol yiite hay e nder defte sukaaɓe [22]. Taytu Betul waɗi jaloore mawnde e yeeso Italinaaɓe ko e wolde Adoua, kadi nde piggal ngal yawti, haalaluuji puɗɗi yirlaade e Itali, e ɗi mbiya wonnde debbo laamuyaŋke o itti ngoraagu soldateeɓe italinaaɓe maaynooɓe walla gaañinooɓe e wolde he [24]. Ɗiin kaaɗi e Taytu waasataa ngoni sabaabu keddagol innde makko e mbaadi makko e kawtal miijooji italinaaɓe. Natoowo italinaajo Emilio Bergamin innirii ni Taitù e hitaande 1974 daawal kaake laatingal fewneede haa jooni e 2020 he[22].
Ngasnirten ko Taytu Betul haa hannde ina mawninee hono debbo laamuyaŋke mawɗo e hooreejo mawɗo, hay sinno ni e haala ko debbo hooreejo tigi-tigi o tan o wonno, woni Ménélik II gorko makko laamuyaŋke o. Omo horsinaa no feewi kadi leñol chretien yen mo Ecopi ina annditimo sabu balle keewɗe e nguurndam makko mo o waɗani Église orthodoxe mo ecopi faade e njoɓdi hajju to Jérusalem[25]. Galle mo o inniraa ina woodi ni haa jooni e wuro teddungo ngo. Duuɓi capanɗe joy caggal saŋkaare makko, omo mawninee to Ecopi rewneede ɗum e cente tembaruuji mawninirɗi rewɓe tedduɓe e daari haŋki ecopinaaɓe [22]. O waɗaa ko e sara Zewditou, lomtiinooɗomo o, laamuyaŋke Hélène, laamuyaŋke Mentewab (en) e na wondee reine de Saba[22].
Caate e tuumnorɗe[taƴto | taƴto ɗaɗi wiki]
Ɓeyditorɗe[taƴto | taƴto ɗaɗi wiki]
Daarti nguurndam[taƴto | taƴto ɗaɗi wiki]
- Elodie Descamps, « Taytul Betul, chef de guerre et "lumière" de l’Éthiopie », Jeune Afrique, 2018 (lire en ligne).
- (en) Raymond Jonas, The Battle of Adwa : African Victory in the Age of Empire, United States of America, Harvard University Press, 2011. .
- (en) Thomas P. Ofcansky et David H. Shinn, Historical Dictionary of Ethiopia, Scarecrow Press, 2004. .
- Alaba Onajin et Dhiara Fasya, « Taitu Betul : l'avénement d'une Etege », sur UNESCO, 2014.
- Alexandra Pascal, Taytu et Zäwditu, impératrices d'Ethiopie (mémoire de maîtrise en histoire dirigé par Colette Dubois), Aix-en-Provence, Université d'Aix-Marseille I, 2000. .
- (en) Chris Prouty, Empress Taytu and Menilek II : Ethiopia, 1883-1910, Trenton, Red Sea or Ravens Educational and Development Services, 1986. .


text:
Battane tooñugol sukaaaɓe e cuuɗi janngirɗi, hol caɗɗele ɗum waɗata e miilojii maɓɓe?
Saakitaama ñannde :
Hannde Toɓɓere ndee na warta e nawliiru hakkunde sukaaɓe janngooɓe, waɗanta yoga maɓɓe torla miilo,kulol ko waawi waɗude saɗɗa e cellal maɓɓe. Hono ɗum tawrete to cuuɗi jannde? torla moy ɗum waɗanta sukaaɓe heɓooɓe ɗi saɗɗaaji? ɗum ɓe mbaawi waɗaneede ɓe itto e kulol maa e miijooji bonndi ko ɗum saaɓantooɓe?
E yewtere cellal ko ngalu hannde en calminan,Souleymane MAIGA,golloowo Ouagadougou leydi Burkina Faso,imo janngi miilooji e taguuji yimɓe,o waɗanan en jaabuuji e toɓɓere nde.
En keɗoto konnguli heɗiyankooɓe Cellal ko Ngalu yoga,woodan namne ɗee ɓe joganii koɗo men hannde.
Heɗoɗee jeewte waɗooje altineere kala e njamdi 8:50 (GMT) Heɗitee nde talaataare e njamdi 17: 50 (GMT).
Oɗon waawi waɗtude baka mon e yewtere dow tonngoode WhatsApp: 00 221 76 644 12 72.
On mbaawi heɗaade taskaramji amen dow kelle Facebook maa Tweter: RFI Fulfulde


text:
Dawrugol Senegal ngam Ƴellitde Ɗemɗe Ngenndiije
Kuule Laamu Ngenndi Senegaal ngam Wallitde he Ɓamtaare Ɗemngal Ngenndiyeewal Pulaar
Fayndaare waɗde ɗemɗe ngenndiyankooje Senegal ɗemɗe pinal, kadi tuugnaade he ɗuum ngam rokkude jaŋde ndee (nehdi) kutorɗe baawɗe jibin’de ngartam nafojam tawa ko jahdu ɗam e kesam-hesaagu e ɓamtaare, ko alaa e sago maa ɗemɗe ɗee mbinndee kadi ɗe naatnee he tippudi jaŋde ndee kanum he kuwtorɗe golle laamu ɗee e kala geɗe nguurndam leydi ndii.
Gila 1960, nde laamu Senegaal felliti huwtoraade alkule latin ngam winndude ɗemɗe ngenndiyankooje ɗee, binndol e jaŋde pulaar seeraani e ƴellitaade.
He 1980 laamu nguu yaltini dekkere Tng. 80-1049 ñalnde 14 Yarkomaa/Octobre 1980 ngam lelnude kuule mbinndiin e cañu kele pulaar. Kono ummaade ndeen fayde hannde Pulaar waɗii taaɓabnde mawnde he yeeñcin’de ganndal kanum e muulngo defte.Ko ɗuum waɗi laamu ngu faami wonnde ɗeen kuule nattii waawde yon’de ngam reen’de mbinndiin e cañu kelme pulaar. Ko ɗuum saabii he yontere 29 bre Ngenndiyankoore ngam Ƴellitde Binndol (Semain National de l’Alphabétisation), dekkere Tng.80-1049 saataama kadi o timmitinaa he mbaylaaji jooɗinooɗi ñalnde 7 e 8 Silto/Septembre. He ngoon baylogol, ɓe kiisiima heen keɓe dañaaɗe he kuwtorogol ɗemngal ngal binndol e goottingol kelme hakkunde calte fulɓe (he kala ɗo mbaawi jeyeede he nder Afrik) kanum e ceertugol ngaddiinaaji. Ɓe teskiima heen kadi taaɓanɗe baɗaaɗe he ɗemngal ngal to bannge wiɗtooji e ballifanɗe. Ƴeew journal officiel du Senegal
Like this:
Like Loading...
Related


text:
Hukuuma hakkilanta shaanu hijirbe enanta rellube nukkuuje mabbe omti taskaram shaanu njamu ka wallata, IDPS.
Niiman wadaama on bee gidaadi hukuumawa ngan.
Hooreejo hukuumawa ngan, Imaan Suleiman-Ibrahim kanyum on ardi haa omtuki taskaramka haa sangeere hijirbe haa Waru IDP nder Abuja laamorde Lesdi Naajeeriya.
O himbe ko hewtanta 270 on tammi botiraaki ‘e taskaramka.
Imaan Suleiman-Ibrahim maniitiinaaje lokotoro’en kastaabe bee walluki no taskaramka wadirte no haandi nder Lesdi ndi’i.
Nder Lokotoro’en ben kastaabe woodi golloobe haa nyawndorde nde jannginta lokotoro’en ben nde
Ahmadu Bello University Teaching Hospital haa Zaria, wayla cakantaari Lesdi Naajeerya nden latiido hooreejo hakkilanoobe shaanu njamu haa giifakan,, Professor Kabir Oladogbolu wiido taskaramka woodi bote sanne ngam hurgan gannudi shaanu njamu nder Lesdi Naajeeriya.
Haafahin O besdika bee wiiki taskaramka ko wadete nder Aaweere do wallan hijirbe enanta relliibe Ci’e mabbe ngam sanadu be Binndigaaji.
Wodi goddo Lokotoroojo Kadima, Dr Abdullahi Kazaure, wii taskaram bana ka’a wadaama on nder taskaramji SDGs 2030 nden bo wallan ummaatoore Lesdi Naajeeriya no haandi.
Ardiibe nokkuure mallabo sangeere hijirbe ben nde Waru haa Abuja holli seyo mabbe sanne bee wadanki be taskaram bana ka’a haa giifakan hawtaade bee manoore Ardungal Ardiido Lesdi Naajeeriya Muhammadu Buhari.
SADIQ ALFA


text:
Mbaɗ-ɗen ko Yirlaaɓe e Hebbiyaaɓe e Halayɓe ngonaa diiwanuuji, mbayi ko no leƴƴi nii, taweteeɗi e diiwanuuji Laaw e Tooro e Booseya…
Caggal nde njanngu-ɗen winndannde yowitiinde e « Fuutaaji e keeri mum », yaltunde e Fooyre Ɓamataare Toŋ 172 lewru Siilo (settambar) 2018, mbeɗe yiɗi yottinde heen miijo am. Golle ɗee ina keewi nafoore sanne. Eɗen mbiya tan, musiɗɗo men Saydu Aamadu Njaay, yo Geno sellin doole, ɓeyda ganndal ngal haa mbaawen naftoraade.
En nanii e daaɗe Maasinankooɓe nder njilluuji men toon nde ngon-ɗen Mali, « Fuutaaji » ko jeegom : Fuuta-Tooro, Fuuta-Kiiɗndi (Kinngi), Fuuta-Jalloŋ, Fuuta-Maasina, Fuuta-Gelgooji (Liɓtaako), Fuuta-Aadamawa. Tawa noon en limtaani heen Jeeri-Fuuta nattuɗo hannde woodde oo.
En keɓiino kadi yuurnitaade duttorɗe keewɗe e ko yowitii e diiwe (diiwanuunji) Fuuta-Tooro e keeri mum. En tawii, e ko ɓuri yaajde, diiwanuuji ɗii ko jeegom, ummoraade hirnaange feewde fuɗnaange. Ɗiin ngoni : Tulde-Dimat, Tooro, Laaw, Booseya, Ngenaar, Damga.
1. Diiwal Tulde Dimat, laamorgo mum woni Dimat (adan wiyetenoo ko Jalmacce). Wuro ngoo wonnoo ko adii njanngu lefol Jah-Oogo ko bannge rewo, takko weendu Koomak (weendu Erkiis). Caggal ɗuum, nde uujooji puɗɗitii ngati ƴooñe Berbeer en e yonta Lefol Manna en, wuro ngoo wontoyi Dimat-Rewo, takko maayo. Ko e wattan hee Dimat-Jeeri abbitii dow, ɗo woni hannde ɗoo. Caggal warngo Almaami Abdu Kaadiri Kan, Tulde-Dimat seegii Fuuta-Tooro e gardagol Elimaan Bubakara Kan sabu mettere makko e darnde jagge Fuutankooɓe e ngoo warngo. Gure Tulde-Dimat ceedtinɗe ko Fanay, e Canngay, e Jaañum, e Cile Bubakar, e Bakaw, e Penndaaw, e Teekaan, ekn.
2. Diiwal Tooro. Gure laamorɗe Tooro keewii. Ina heen jeyaa Gede e Gasba e yonta Laam-Tooro e Njum e yonta njimaandi Jolof, yontaaji Farbeeɓe (Farbaaji). Ciftoren Farba Tooro haa yettii yonta Deeniyakooɓe jooɗinoo ko Njum. Tooro ina mofi gure nayeeje, gaadanteeje joginooɗe tigi tiiɗndi nder Fuuta-Tooro. Hono ɗeen gure ko Calaaga, e Marda, e Ñannga, e Silɓe, e Tulde-Gaale, e Jammaal, e Ŋoral-Gidaala, e Daara-Halayɓe, e Njorol, ekn.
3. Diiwal Laaw. Gure laamorɗe Laaw ko Waalalde e Mbummba e Haayre-Laaw e Kasga e Foonde… Farba ɗiɗaɓo Fuuta-Tooro ko Farba Waalalde, mawɗo Farbaaji. Ina wallatnoo mo e golle e yonta njiimaandi Jolof Teen Duungel. Deeniyankooɓe ngari usti doole Teen Duungel. Gure Laaw ɓurɗe lollude ko Wocci, e Wabbunde, e Ɓokki, e Boode , e Koylel, e Maafonndu, e Worde, e Luggere Kome, e Waande, e Jaaynga, e Aram, e Seeno Busooɓe, e Sahre-Suuki, e Haayre-Mbaara, e Haayre Golleere, e Madiina Njaacɓe, e Golleere, e Takoyel, e Dogi-Doombi, e Duungel, e “Juuwdeeji”, e Foonde-Elimaan, e Ɓito, e Bahbahɓe, e Cubalel, e Meri, e Suray, ekn.
4. Diiwal Booseya. Gure laamorɗe Booseya ko Ciloñ e Jewol e Kayhayɗi e Koɓɓillo e Daabiya e Hoore-Foonde. Cifotoren kadi Farba 3ɓo Fuuta-Tooro ko Farba Ciloñ, sawnondiri e Farmbaal (Farba Tokooso) Kayhayɗi. Booseya ina heewi gure gadanteeje, teskaaɗe nder dille Fuuta-Tooro. Ina jeyaa heen Woolum e Njaafaan e Neere e Beelinaaɓe e Gababe e Sillaa e Joŋto, e Aañameeji, ekn. Farba 4ɓo Fuuta-Tooro jooɗinoo ko Erem, ngoo wuro hannde maayii.
5. Diiwal Ngenaar. Laamorɗe mum laatinoo Maatam e Gaawol. Farba 5ɓo Fuuta-Tooro jooɗinoo ko Jewol, wooto e gure laamorɗe Fuuta-Tooro haa teeŋti e yonta Deeniyankooɓe. Gure nayeeje Ngenaar ko Giray, e Doondu, e Ngijilon, e Aali-Wuuri, e Saadel, e Wuuduru, e Kundel e Tulde-Niimaa, e Ɓokki-Jawe, e Duumga, e Nabbaaji, e Siñtu Mogo e Wuro-Soogi, e Oogo, e Siñtu-Garba, e Jannjooli, ekn.
6. Diiwal Damga seɓɓitii bannge fuɗnaange, ko kam heedi e Ɓulndu. Gure laamorɗe Damga ko Appe, e Kanel, e Seeno-Paalel, e Siñtu Bamammbi, ekn. Kono Damga ina woodi gure nayeeje, ko wayi no Cempeŋ, e Woodobere, e Taaga, e Kumballi (Magaama), e Bow, e Ngaanno, e Baarol Demmbuɓe, e Fummi-Haara, e Soorinngo, e Horndolde, e Guuriiki, e Semme, e Padalal, e Horkaƴere, e Gasemmberi, e Waali-Jantaŋ, e Ƴella, e Saŋe e Loobaali, e Demmbankaani… Ina woodi gure nder Damga ɓuri heen heewde ko Soninkooɓe, hono Waawnde, e Haadabere, e Wompu, ekn.
Maa en tesko en kaalani Yirlaaɓe e Hebbiyaaɓe e Halayɓe. Ko ɗum jeyi ndee winndannde. Mbaɗ-ɗen ko ɗum wonaa diiwe, ɗum wayata ko no leƴƴi nii. Yirlaaɓe e Hebbiyaaɓe ngoni ko e nder Laaw so wonaa fuɗnaange Hebbiyaaɓe ina mbaawi waɗteede e Booseya. Ɗiɗi fof ko leƴƴi taweteeɗi nder Laaw e nder Booseya. Halayɓe ne ko noon wayi, kadi e kuuɓal, Halayɓe ko galle baɗɗo cuuɗi tati mawɗi :
– Halayɓe-Demet (ko ɗoon leƴƴi Purinaaɓe e Hartallanaaɓe ngoni), milletee ko e Laaw ;
– Halayɓe-Mboon (leñol Mboonnaaɓe) ɗo tawaten gure Ndermbos e Yennaake e Mbañu ko gure ɓooyɗe. Hoɗi heen ko iwdi Waalwaalɓe e Damgankooɓe.
– Halayɓe-Suska (leñol Suskanaaɓe) keedi bannge hirnaange ɗo tawaten Daara-Halayɓe, Njorol, Samba-Caakan, njeytoraama e Tooro.
Ko sabu Yirlaaɓe e Hebbiyaaɓe e Halayɓe wonde leƴƴi addani ɗum en saraade nder diiwe ɗee, ɓe ngalaa leydi tan ndi ɓe keerorii. Ina waɗi noon ɗo ɓe ɓuri heewde. Mbummba e Haayre-Laaw ina keewi Yirlaaɓe e Hebbiyaaɓe e Halayɓe. Yeru goɗɗo oo ko eɗen nganndi Booseya maa Tooro maa Laaw ko leyɗe, wonaa leƴƴi. Ndeke noon holi innde leyɗe Yirlaaɓe e Hebbiyaaɓe e Halayɓe ?
Gure ɗo Yirlaaɓe ɓuri heewde ko : Burguduuna, Dabbe, Salnde, Cikkitte, Ñaabina, Garalol, Waasetaake, Gaajooɓe, Cilaa, Haymedaat, Nguyi, Ganngel, Mbotto, Mbaañ, Pete, Sori-Malee, Mboolo-Biraan, Bokke, Njaawaldi, Wenndiŋ, Barooɓe-Jakel, ekn.
Gure ɗo Hebbiyaaɓe ɓuri heewde ko : Woolum, Buubu-Aawdi, Bagodin, Feeralla, Fonndu, Aateen, Mbahe, Daawalel, ekn.
Gure ɗo Halayɓe ɓuri heewde ko : Afniya, Daara, Loopel, Saasel, Bakaw, Demet, Mbañu, Sahre-Ndoogu, Ɓoggee, Dubunge, Mboon-Jeeri, Saye, Ɓowde, Ganki, Ñaakaaka, Siñtu-Daŋɗe, Calgu, Gurel-Buubu, Ndermbos, Tulde, Ceenel, Jiñtu-Joom, Njorol, Wusalaŋ, Cidee, Julloom, Ŋorel, Samba-Caaka, ekn.
Aamadu Malal GEY


text:
Jaɓɓorgo Pese Sankaare
Pesol: sankaare
Kofi Annan sankiima
Kofi Annan, Gananaajo gonnooɗo Koolaaɗo Kuuɓal Fedde Ngenndiije Dentuɗe hakkunde 1997 e 2006 oo, maayii ñalnde aset 18 ut 2018. Kofi Annan jibinaa ko...
Sankaare ABUU MBOROM GELAAJO : Baasal ngenndiyanke dowrowo
“Ko Alla jeyi en, ko e makko nduttoto-ɗen”. Abuu Mborom Gelaajo ruttiima e joomi men ñalnde 26 mee 2018 hedde tisubaar. O wirnaa ko...
Winii Mandelaa, hono maa weeɓaani !
Winii Manndelaa, jom suudu Nelson Manndelaa sankiima ñalnde altine 2 abriil 2018. Gootal e maaɗe cakkitiiɗe hare luulndiinde Apartaayd yahii, ngati Winii jeyanoo ko...


text:
« Delenda Carthago » ! Ine jangtee wonde biyeteeɗo Caton ɓooyɗo, he nder woldeeji njoftiigu hakkunde Room e Kartaas, seeraani e wiyde, ko Senaa waawi wiyde fof, « alaa e sago Kartaas bonnee tan ».
Ellee hannde Caton ine heewi almuɓɓe he Saahal, wiyooɓe woni fuɗde e wortorde musibbaaji keɓtiiɗi oo nokku doŋre ndee fof, ko gonaangal toon konu Farayse. Ɓayri hay gooto waawaa haalde haŋkati huunde tawa takkaaka wonde « neɗɗo Farayse », walla ko nanndi heen, binndoowo ɗoo oo ine yiɗi tawo laɓɓinde geɗe ɗee fof. He nder ɗii duuɓi noogaas jaayndiyaagal e wiɗtooji politik, alaa fof ɗo tawetee he binndol am, diidol gootol ɗo mantat-mi njiimaandi koloñaal ɓooyndi. Woodi nii koko luulndii ɗuum ! Ngam ƴettude yeruuji seeɗa tan, caggal nde Nikolaa Sarkosi toɗɗaa hooreejo leydi Farayse, mi waɗii winndannde saaktaande he Courrier International, nde jaaynde Le Monde ƴettiti. Tiitoonde mayre wonnoo ko « Duppoowo naatii Elysée ». Miɗo wagoo (ardina miijo), tuugnaade he jikku mawɗo budureejo kooniiɗo oo, miɗo wiya maa o duppu yimɓe. Ko ɗuum woni ko waɗi lebbi seeɗa caggal ɗuum, nde fitinaaji kuɓɓi he leeɗe taariiɗe cahe Farayse.
Caggal ɗuum, pidduɗo Elysée duppiti cumu ngoɗngu, hono wolde Libi, saabiinde jerɓingol Saahal. Mi haaɗaani ɗoon, sibu, nde ngardii-mi kabaruuji to Tfm, ɓur-mi weltaade fof ko nde pellit-mi bismaade, e ballal Doktoor Jaalo Joop, daartiyanke biyeteeɗo Armelle Mabon, he surnaal 20H, ngam artande en he warngo Tirayeer Senegaalnaaɓe to tuddunde Caaroy. Geɗe ɗe oo debbo ñaaɗɗo, ɓe yo yoga e ardiiɓe konu Farayse ngañi, saakti toon ɗee, ngaddii haala mawka. Jaayɗe keewɗe tuugnii heen ngam ɗaɓɓude laɓɓitinooje njiimaandi kolañeeri ɓooyndi ndii. Mi dartaaki, njokku-mi, njah-mi Jakao ƴettude haalannde mawɗo Biraam Senngoor, mo baaba mum ine wiyee Mbap jeyaa e waranooɓe he ngoo warngo bonngo, mo o meeɗaa seerde e ɗaɓɓude ɓamtugol mum. Oo jaahiya janɗo he galle Senngoor en jokkii tan ko he doggol juutngol aada ndoolndoolaagu e wasre Dowla ummoraade e Farayse. Ndoolndoolaagu peeñoowu he teeminanɗe keewɗe, tawi roondii ɗum ko yimɓe jom musibbaaji en wayɓe no Joseph Fouché, barnooɗo laamɗo tuma Waklitere farayse, lollirnooɗo « mitrailleur Lyon », wuro ɗo o hirsi teemedde teemedde neɗɗo, hade makko waklide comci makko o wontoya jaagorgal polis. Walla baaɗo no Paul Aussaresses, barkoyo ngenndiyankooɓe Alaseri ɓe o wasotonoo, nde o ari he kommbol maayde, o warii ɗum en ko « aldaa e nimsa gooto » ; walla kadi Jacques Foccart darjirɗo ko hersinii, dunguru gaullisme, pewjo caaysayaagal limlimtinngal e jamfaaji he nder Afrik. Ɗuum ko tuggude lappugol ƴiiƴiwol murto madagaskaarnaaɓe ɗo capanɗe ujunnaaje neɗɗo mbaraa, haa yettii mumtugol dartagol UPC e gardagol ŋanaajo biyeteeɗo Ruben Um Ñobee, ɗo ko foti noon kadi waraa. Alaa ko Farayse woppi he Afrik so wonaa daasol juutngol conndi e ƴiiƴam. Binndol warhooreeji ɗi Farayse waɗi, ɗi meeɗaa yaafnaade, keƴataa he kagguuji keewɗi defterdu.
Jooni noon, eto-ɗen ƴeewde, he teylaare, geɗe dogooje hannde he Mali ɗee, he Saahal ɗee, geɗe kimmuɗe ɗe yiylotooɓe inɗe … teeɓtii… ngam ownude beeli jaaynooɓe nder laylayti renndo, ɗo kala mo jiidaaka miijo joñetee, ɗo moƴƴude miijo laatii ɓuraa heewde haala.
Jeddi ngalaa ko Farayse tekki roondii jiiɓru wonndu hannde he Saahal nduu, ardungu e liɓgol kolonel Kaddaafi. Fuɗɗi bonannde, findini seyɗaane he Mali, ko gartugol tuwaareg en jeyanooɓe e « légion verte » ina ndoondii kaake e njogitaaje, ƴettitɓe ɗoon e ɗoon hujjaaji mum en ndimaagu ɓooyɗi, hade jihaadiyankooɓe arditaade ɗum en. Kono yaawni burñitagol leydi ndii he nder jiiɓru, ko faateende rewondirɓe e ngardiigu leydi ndii, ɓooyɓe yooɓtoreede ɗowgu Dowla ngu ñiiɓaani. Wuurni murto jihaadiyankaagal ngoo nder nokkuuji ɗo yimɓe ngoppidaa e koye mum ko ɓooyi, kadi addani jihaadiyankaagal Aamadu Kufa e almuɓɓe mum feeñde, ko heedi heeda, banndam-banndaagu, mbuuñaagu nduumiingu, kam e baasgol woodde ñuunɗal nder renndo. Ɓuri bonnude fof kadi, ko kuudetaa kapiteen Aamadu Hayaa Sanogo, liɓɗo laamu persidaa Aamadu Tumaani Tuure e hitaande 2012, jaawnuɗo ɓurñitagol konu Mali, addani murtuɓe tuwaareg en e jihaadiyankooɓe heɓtude rewo Mali.
Kono kam, ko waawnoo heen wonde e kewde fof, eɗen poti jogaade nuunɗal heɓtinde wonde ko gargol Farayse to Konnaa, ngol François Hollande yamiri, dartini konuuji jihaadiyankooɓe. So wonaano « Serwal », en kaalataano hannde haala laamaandi Malistan. Kadi wiyde addi Farayse to Mali tawo ko ngam hisnude « nafooje mum », ko bonnude haala mum, sibu ko huunde anndaande. Sabu hulde leyɗe ƴellittooɗe ɗee, alaa e sago njiimaandi ɓooyndi ndii (Farayse) darna koyɗe. Kono ɓuri teeŋtude he mum ko mawmawu wonaa yiɗde rusde ngaluuji Mali. Addi koloñaal farayse to Mali tawo, ko hollude « doole mum » e daranaade ko ndi sikki foti « wonde donngal tuubaako ». Tiimaale mayri koloñeeri ɓooyɗe ɗee njeyaa ko e nokkuuji ɗi keewaani, ɗo neɗɗo waawi sikkude ko kam woni ɗoon mawɗo. Ɗuum fof e waade noon, en potaani sikkude ko Farayse tan « yiilata nafooje » Mali, hono no wakliyankooɓe ɓuuɓri ceeraani e reftoraade nii. Ko Abdel Asiis ardii Muritani koo fof, o waɗi geɗe Mali ko he ngoƴa makko dowrowo, sabu makko hulde raaɓo he keeri leydi makko. E cili keewɗi konu Muritani ine naata haa e nder Mali ngam abbaade « owbeeleeɓe ». Waɗii sahaa o dariima darnde neɗɗo baɗoowo ko welaa he nder Mali, alaa fof ko daɗata mo toon, rewrude e jotondire keewɗe ɗe o joginoo toon, ngam wallude toɗɗitagol Ibrahim Bubakar Keytaa, nattunooɗo jogaade doole sabu kuufgol mum ngol feewaani iiñcuru leydi mum keewngu sifaaji. En kaalaani haala Alaseri, puɗɗuɗo, gaddiiɗo Nanondire Alsee, mo nan-nanti keewɗi ɗi koolkisaaka tuumi jogaade darnde nde laaɓtaani he jiylagol jihaadiyanke biyeteeɗo Iyad Aghali. Hay Senegaal, kam fof e heedde caggal nder dartagol raaɓo jihaadiyankaagal, nana nawda juuɗe e koyɗe ngam tafande hoore mum heɗɗaawo kisal to bannge mum fuɗnaange too.
Ko faati e feere hare haɓtorde jihaadiyankaagal, yimɓe fof ina nganndi wonde Niiseer, leydi ngoɗndi keerondirndi e Mali, jiidaa e Bamako yiyannde, haa teeŋti noon gila Muhammed Basum, neɗɗo ganndanɗo no feewi geɗe kisal e nder Saahal sabu mum wonnoode jaagorgal kalfinaangal geɗe nder leydi, toɗɗaa hooreejo leydi. Yanti heen kadi Turki e Kattaar, jooni kadi Riisi rewrude e catal mum konu cuuɗingal biyeteengal Wagner, tuntindii ngam naatde e fiyakuuji Mali, ƴeewde Farayse tan ngam faamde geɗe ɗee, ko jogaade jiyle ɗokke, bannginteeje.
Ko e nder oo wuuku-waaka dawrugol leyɗeele, ɗo yimɓe fof ngoƴtaa koye mumen sabu ŋakkere kisal, gorko biyateeɗo Asimi Goyta e wondiiɓe mum ndergiti laamu Ibiraahiima Buubakar Keyta. Tawi won e ɓeen yahdiiɓe makko, wonaa ngol tan meeɗi waɗde ko wayi noon. Ene jeyaa heen kolonel Maalik Jaw, gardiiɗo hannde Suudu Sarɗiiji Mali ndu Koninkooɓe ɓee cosi nginniri « Diisnordu Ngenndi Sabbordu ».
Fedde Leyɗeele Hirnaange Afrik (FLHA) wiyateende CEDEAO ɗeɓiino wayde no muɓɓat heen gite mum nii, sabu faamde ko dillini sukaaɓe koninkooɓe ɓee koo. Kono wonaani hitaande, Kolonel Goyta e wondiiɓe mum ndergiti kadi laamu cabborgu pawanoongu ɗoon nguu. Wonnoo e nguun laamu ko siwil en e gardagol Bah Ndaw, wondude e gardiiɗo jaagorɗe biyeteeɗo Moktaar Wan. Koninkooɓe ndallinorii gittugol nguun laamu ne, ko wiyde eɓe ndiisnondira e laamu leydi Farayse tee ko peeje laamu Farayse tan ɓe tabitinta.
Sikke alaa, FLHA lollirnde CEDEAO, dariima darnde tiiɗnde, waɗi golle jooɗɗe, maantiniiɗe, haa safri caɗeele leydi Liberiya, leydi Gine Bisaawo, haa e ko sakkitii koo, leydi Gammbi ɗo ndeen fedde darii haa Yahya Jamme jaɓi ɗaccude laamu caggal nde gañaa e wooteeji wiyi ene heɓtira doole. Ɗee golle moƴƴe fof noon, fedde FLHA waɗi ɗumen ko e ŋakkere kaɓirɗe hiisnde. Ɗum fof e wayde noon, ko heewi e jaayndeeji afriknaaji njooɗnaani golle ndee fedde wiyateende FLHA lollirnde CEDEAO. Won nii innirɓe nde « Fedde Yooltoore Hakkeeji Ardiiɓe leyɗeele saliiɓe woppude laamu ». Ɓeen tuumi nde ko muɓɓude gite so laamɗo leydi yaɓɓii doosɗe demokaraasi, kono so koninkooɓe keɓtii laamu ende heñoo e wiyde yo laamu artu e juuɗe siwil en.
Ɗum fof e wayde noon, naamnal ene yeeso men. Mbele fedde ndee woppat Asimi Goyta tan e sago mum, caggal nde wiynoo ɓooyataa e laamu cabborgu, ruttii wiyi waɗata e jooɗorde hee ko « tuggi lebbi 6 haa heɓi duuɓi 5 », tawi ɗum wayi ko no sooynude oon garnooɗo yiilaade maslahaa, woni gorko biyeteeɗo Goodluk Johnatan, meeɗnooɗo ardaade leydi Nijeriyaa. Ene anndaa, Gardiiɗo hannde leydi Nijeriya biyateeɗo Buhaari oo, ko neɗɗo mawɗo, joom konngol, keewɗo neɗɗaagu. Kanko e hoyre makko o meeɗiino dergitde laamu, kono o wattindi ko ɓoorde wutte koninke ngam ɓoornaade wutte demokaraasi.
Koninkooɓe ardiiɓe Mali hannde ɓee, so cikkii maa oo gorko biyeteeɗo Buhaari ɗaccir ɗumen nii tan laamoo leydi ndii duuɓi 5 payɗi, ene hollita tan wonde ko ɓe sukaaɓe ɓe nganndaa no laamu jogortee, sabu maɓɓe waasde ɓenndude to bannge dawrugol. Ɗum ene holla kadi majjere ɓeen wallitooɓe e wiyde ko Farayse waɗi fof. Sinno tan wonɓe e haalde e laylayti renndo ɓee ene nganndunoo no ngonka Mali kaa wayi jiiɓaade, ɓe njantinantno. Ko ɓeen ngoni yiilotooɓe inɗe, saliiɓe liggoraade hakkillaaji, rokkooɓe kabaruuji ɗi ngonaa goonga, tawi alaa ko woni payndaale maɓɓe so wonaa bonnude ɓerɗe e jiiɓde hakkillaaji. Ko ɓeen ngoni wiyooɓe hoto hay gooto faam so wonaa ko ɓe paami koo, kadi woto miijoriiɗo so wonaa no ɓe miijortoo nii.
Ko goongo, kuugal pawangal e Mali ngal ene muusi e ɓesnguuji ɗii, kono ɗum fotaani bettude Asimi Goyta, caggal nde sukki noppi mum ngam salaade nande ko haaletee koo, wonti paho mo nanataa ko haajaaka. Yanti heen, ko kujjinagol gardiiɗo jaagorɗe biyateeɗo Soogel Mayga, ngool kujjinagol ngol tuugnaaki e hay dara ɗo tiiɗi. Ko oon gardiiɗo jaagorɗe woni jiiliiɗo hannde wiyeede ko ngenndiyanke, jooɓiiɗo konngol salaare ngol heewɓe ndeftata e mum tawi nganndaa to ɗum wattinta. Ndeen ne dee, ɓeen e rewɓe miijooji Soogel Mayga, reftooɓe e haala makko, so ngannduno mo tigi-rigi, so ɓe ngannduno ɗo o rewi haa o yettii ɗoo, so ɓe ngannduno no o wayi reerɗude e gardagol, maa ɓe ndeentotono no feewi. Kanko Soogel Mayga, o wonii nii tergal e nder Lannda Muusaa Traore. Soogel woniino jaagorgal he laamu Aamadu Tumaani Tuure. Caggal ɗum o naati e laamu Ibiraahiima Buubakar Keytaa, ɗo o wonnoo kalfinaaɗo konngol, kolluɗo bewre, kaaloowo ko weli ɗum, haalira no weldi ɗum. Ko naange e hoyre kellew kadi Soogel woppi Ibiraahiima yantoyi e seppatnooɓe ngam liɓde laamu mum. Ko ɗiin seppooji nii ndewi haa koninkooɓe keɓtiri laamu nguu doole.
Goonga oo tan, ko ɓee sukaaɓe koninkooɓe, koko puɗɗii meeɗde laamu, kaaraani tawo, waɗde ɓe nganniyaaki ummaade he jappeere ndee jooni. Woppude ɓe e sagooji maɓɓe noon, wayi ko no suusnude hankadi koninkooɓe hirnaange Afrik fof e huutoraade doole ngam heɓtude laamuuji. Ko hono ɗuum nii yiyaa Burkina Faso, leydi ndi «fella yoɓee en» tampini. Ko he ndiin leydi koohoowo e nder koninkooɓe jaggaa, sabu tuumeede yiɗnoode dergitde laamu Robespierre Kaboore. Nde oon koninke nanngaa ndee holliri mettere mum ko wiyde : « Laamu Maayii, woodi jooni tan ko dool-dooliiɓe ». Hannde, ene hulaa hoto leydi Mali ndii waytude no leydi Somali nii. Ɗuum woni feccaade, ronkee dañaneede laamu ñiiɓngu, ngu yimɓe fof kawri. Waɗde nduwo-ɗen, mbele yiilotooɓe alɗirde ɗee caɗeele mbaasa dañde sagooji mum en.
Barka Bah, Jaayndiyanke Senegaalnaajo